Самарқандда тадбиркор ва фермерларни қўллаб-қувватлаш бўйича қандай чоралар кўриляпти? | O'zLiDeP\nБугун коронавирус пандемияси жаҳон иқтисодиётига салбий таъсир этмоқда. Шу боис мамлакатимизда коронавирус пандемиясининг иқтисодиёт тармоқларига салбий таъсирини юмшатиш бўйича зарур чора-тадбирлар кўрилмоқда.\nЭътиборли томони, охирги 10 кун ичида Президентимиз раислигида ушбу масала юзасидан йиғилишлар ўтказилиб, давлатимиз раҳбари томонидан ҳаётимизда катта аҳамиятга эга бўлган тўғри ва тезкор фармон ва қарорлар қабул қилинди.\nКуни кеча Президентимиз раислигида коронавирус инфекцияси тарқалишига қарши курашишни кучайтириш масалаларига бағишлаб ўтказилган йиғилишда ҳам 1 октябрга қадар тадбиркорларнинг фойдаланилмаётган объектларига нисбатан мол-мулк ва ер солиғининг оширилган ставкалари қўлланилмаслиги, 1 ноябрга қадар коронавирус пандемияси туфайли молиявий қийинчиликларни бошидан кечираётган корхоналар банкрот деб эълон қилинмаслиги таъкидланди. Шунингдек, карантин муддати давомида тадбиркорлик субъектлари фойдаланаётган 3 минг 600 дан ортиқ давлат мулки объектлари бўйича ижара ҳақларини ундириш тўхтатилиши қайд этилди.\nШу ўринда бир савол туғилади. Хўш, бугун жойларда халқимизни бу офатдан асраш, бундай пайтда иқтисодиёт тармоқлари ва соҳаларининг узлуксиз ишлашини таъминлаш, айниқса, тадбиркор ва фермерларни қўллаб-қувватлаш борасида қандай чоралар кўриляпти? Президентимиз томонидан сўнгги 10 кунда ичида қабул қилинган фармон ва қарорлар мазмун-моҳияти тадбиркор ва фермерларга тушунтириляпти?\nОлий Мажлис Қонунчилик палатаси депутатлари ва Ўзбекистон Либерал-демократик партияси вакилларидан таркиб топган ишчи гуруҳ аъзолари Самарқанд вилоятидаги учрашувлари доирасида тадбиркор, фермер ва томорқачиларнинг муаммоларини ўрганиш баробарида, уларга мазкур ҳужжатларнинг аҳамиятини ҳам тушунтирди.\nСамарқанд туманидаги “AZAM AZAMAT AGRO” фермер хўжалигида турли маҳсулотлар етиштирилиб, нафақат ички бозорга балки хорижга ҳам экспор қилинмоқда. Айни пайтда хўжаликнинг 1200 тоннали совуткичли омборхонаси, 25 та юк ташиш машинаси бор. 2019 йилда Россия давлатига 600 минг долларлик мева-сабзавот экспорт қилган. Шунингдек, бу ерда 300 бошли наслли чорва моллари ҳам парваришланмоқда.\nХалқ вакиллари дастлаб мазкур фермер хўжалигида бўлиб, хўжалик фаолияти билан танишди ва ишчи-ходимлар билан суҳбатлашди.\nМулоқотлар давомида Президентимиз раислигида 26 март куни коронавирус инфекцияси тарқалишига қарши кураршишни кучайтириш масалаларига бағишлаб ўтказилган йиғилишида белгиланган вазифалар ҳақида маълумотлар берилди. Давлатимиз раҳбарининг фармон ва қарорлари моҳияти тушунтирилди. Ўз навбатида, фермер хўжалиги раҳбари келгусида фаолиятини кенгайтириб, сутни қайта ишлаш цехини қуришини айтди. Аҳоли хонадонларида фьючерс шартномалари асосида сабзавотларни етиштиришни ташкил этиш лойиҳасини амалга ошириш таклифи тайёрланди. Бу лойиҳа Фермер, деҳқон хўжаликлари ва томорқа ер эгаларини қўллаб-қувватлаш жамғармаси томонидан қўллаб-қувватланади.\nШу куни депутатлар ва O‘zLiDeP вакилларидан таркиб топган ишчи гуруҳ Самарқанд шаҳридаги “ЭКОПЛАНЕТ” МЧЖ корхонасида ҳам бўлиб, у ерда ишлаб чиқарилаётган маҳсулотларни кўздан кечирди.\nУчрашувда тадбиркорларга Президентимизнинг жорий йил 19 мартдаги “Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида”ги Фармони моҳияти ҳақида маълумотлар берилди.\n– Мазкур фармон моҳияти жиҳатдан глобал инқироз ҳолатларининг иқтисодиёт тармоқларига салбий таъсирини юмшатишга қаратилгани билан ғоят аҳамиятлидир. Нега деганда, ушбу ҳужжатга мувофиқ, 2020 йил 1 апрелдан 1 октябргача якка тартибдаги тадбиркорлар учун ижтимоий солиқнинг минимал базавий суммаси (223 минг сўм) 50 фоизгача камайтирилди. Халқ депутатлари туман, шаҳар Кенгашларига фаолияти тўғридан-тўғри ёки билвосита туризм соҳасига боғлиқ бўлган 3 минг 167 якка тартибдаги тадбиркор учун даромад солиғининг қатъий белгиланган миқдорини 30 фоизга камайтириш тавсия этилди. Бунинг натижасида тадбиркорлар ҳисобида 2,3 миллиард сўм қолади. Шундай экан, биз бор имкониятлардан фойдаланиб коронавирусга курашишда Президентга қанот бўлишимиз керак, – деди Олий Мажлис Қонунчилик палатаси Спикери ўринбосари, O'zLiDeP фракцияси раҳбари А.Ҳаитов.\nХалқ ноиблари мазкур учрашувлар доирасида Самарқанд шаҳридаги “ДАКА” хорижий корхонасида ҳам бўлиб, тадбиркорлар билан мулоқот қилди, уларни қийнаётган муаммоларни ўрганди.\nКорхонада 500 нафарга яқин ходимлар иш билан таъминланган бўлиб, 100 турдан ортиқ трикотаж маҳсулотларини ишлаб чиқаради ва хорижга экспорт қилади.\nМамлакатимизга пандемиянинг кириб келиши билан ушбу тадбиркорлик субъетида ҳам кунига 6000 дона трикотаж матодан кўп марта ишлатиладиган ниқоблар тикиш йўлга қўйилди.\nУчрашувда корхона раҳбари Рустам Қаршибоев пандемия сабаб буюртмачи давлатларда юзага келган иқтисодий инқироз туфайли олдиндан тўланадиган пулларни ўз вақтида тўлаб бера олмаётгани асосий муаммо сифатида эътироф этар экан, айланма маблағ зарурлигини таъкидлади. Бу борада партиядан кўмак сўради.\nСуҳбат ва мулоқотлар чоғида депутатлар тадбиркорларга давлатимиз раҳбари томонидан қабул қилинаётган фармон ва қарорларнинг мазмун-моҳиятини етказди, унда белгиланган имтиёзлар ҳақида тушунчалар берди.


Қрим бош вазири ўринбосари энергия кўприги ишга тушгани ҳақидаги гапини изоҳлади » Ўзбекистон янгиликлари – Zamin.uz\nZAMIN.UZ / Дунё / 27 Ноябр 2015 года406\nҚрим бош вазири биринчи ўринбосари Михаил Шеремет Кубань—Керчь энергия кўприги орқали ярим оролга электр токи етказиб берилиши бошлангани ҳақидаги сўзларига аниқлик киритди, деб ёзади «РБК». Унинг айтишича, ҳозирча улар «ўз истакларини ҳақиқат қилиб кўрсатмоқда». Шеремет аниқлик киритишича, 22 МВт ярим оролга иккинчи энергия блокини ишга туширган Қрим иссиқлик электр марказидан келиб тушган. У энергия кўприги қурилиши бўйича ишлар якуний босқичда турганини таъкидлади. Эслатиб ўтамиз, аввалроқ Қрим бош вазири биринчи ўринбосари Михаил Шеремет Қрим Краснодар ўлкасидан энергия кўприги орқали электр токи қабул қилишни бошлаганини маълум қилган эди. «Кубань—Керчь энергия кўприги орқали илк 22 МВт келиб тушди. Кечаси ўтказилган синовлар муваффақиятли кечди. Биринчи мегаваттлар Керчга етказилди», — деган эди у. Кейинроқ бу маълумот энергетика вазирлиги, «Қримэнерго» ва Қрим раҳбари Сергей Аксенов матбуот хизматлари томонидан рад этилди. Манба: Daryo.uz\nЎқишни тавсия қиламиз Қрим электрсиз қолганлиги муносабати билан фавқулодда ҳолат эълон қилинди\nЎзбекистоннинг шимоли-ғарбий электр энергия тизимини кенгайтириш ва модернизация қилиш ишлари 2019 йилда якунланади\n13:24 / 27-09-2015


Ўзбекистонда 2018 йил 16 ноябрдан табиий газ нархи оширилиши кутилмоқда – mulkdor.com\nЎзбекистонда 2018 йил 16 ноябрдан табиий газ нархи оширилиши кутилмоқда\nOctober 20 2018, 02:10 ЖамиятИқтисодИқтисодиёт хабарлариЎзбекистон\nЎзбекистонда табиий газ тарифлари 2018 йилнинг 16 ноябрдан ошиши кутилмоқда. Бу ҳақда Норматив-ҳуқуқий ҳужжатлар лойиҳалари муҳокамаси порталига қўйилган ҳукумат қарори лойиҳасида келтирилган, дея хабар бермоқда «Turon 24» нашри.\nҚарорга кўра, газ ҳисоблагичлари ўрнатилган хонадонлар учун табиий газ нархи 16 ноябрдан 10 фоизга ошиб, бир куб метр учун 320 сўмга тенг бўлади. 2019 йил 1 июндан бошлаб эса 350 сўмга кўтарилади.\nГаз ҳисоблагичи ўрнатилмаган хонадонлар учун 16 ноябрдан янги нарх 553 сўмни ташкил этади. 2019 йил 1 июндан эса 605 сўмга кўтарилади. Лекин уларнинг уйни иситиш учун ишлатган газ ҳажми 320 сўмдан ҳисобланади.\nКорхона ва ташкилотлар учун эса газ нархи 16 ноябрдан бошлаб 600 сўмни ташкил этади. 2019 йил 1 июндан эса газ нархи яна 50 сўмга ошиб, 650 сўмга тенглашади.\nБунда ғишт, асфальт, цемент ва бошқа бир қатор қурилиш материаллари ишлаб чиқарувчи корхоналар, ресторан ва кафелар (меҳмонхоналардан ташқари) ва иссиқхоналар учун табиий газ нархи 1000 сўм қийматида қолади. Лекин ушбу корхоналар энергия тежовчи технологиялар ва ускуналар ишлаца, улар учун газ нархи 16 ноябрдан 600 сўмга тушади. 2019 йил 1 июндан эса 650 сўмга тенг бўлади.\nАвтомобильларга газ қуйиш шохобчалари учун табиий газ нархи ҳам 800 сўм қийматида қолади.\nБундан ташқари, 2019 йилдан бошлаб тажриба сифатида Тошкент шаҳрининг Юнусобод туманида хўжаликлар учун табиий газ истеъмоли базавий нормаси жорий этилади. Базавий норма хусусий турар жойига эга абонент учун иситиш мавсумида ойига 1000 куб метр қилиб белгиланади. Бошқа вақтда эса норма ойига 250 куб метрга тенг бўлади. Табиий газ истеъмоли нормадан ошиб кетган қисмига тариф 20 фоиз қимматроқ бўлади.\nНазарбоев парламентда жамиятда бирдамликни ...\nОстонада Қозоғистон президенти Нурсултон Назарбоев мамлакат парламентининг ҳар икки палатаси қўшма мажлисини очди. У жамиятдаги бирдамликни мустаҳкамлашга чақирди ва бир ...\nЖамиятMarch 5 2018, 05:03\nБугун халқаро “рахмат” куни\nБугун рахмат айтиш куни. Бу сана ҳақида эшитганмидингиз! (more…)\nАхлоқJanuary 11 2018, 11:01


"Нон дарахти" тромбоз, гастритни даволайди\nПапайяни айрим давлатларда “Нон дарахти” дейишаркан. Чунки, у оловда пиширилганда нон ҳидини беради. Танасида пишиб етилган мева таъми қовун таъмини эсталаркан. Юз грамм папайянинг энергетик қуввати 26-74 калорияга тенг. Мевасининг ташқи кўриниши қовунга ўхшаш. Таркибида глюкоза, фруктоза, органик кислоталар, оқсил ва турли витаминлар мавжуд.\nШунингдек, папайя мевасининг асосий моддаси – папаин, у қонни суюлтиради, тромбоцитларнинг тўпланишига тўсқинлик қилади ва томирлар деворида йиғилган моддаларни эритади, шунингдек, яраларнинг битиш жараёнини тезлаштиради ва соғлом тўқималар учун хавфсиз саналади. Папайянинг яшил меваси, барги, поясида латекс деган сутсимон шира бўлиб, унинг таркибида протеологик ферментлар, олма кислотаси, катрон бор. Ўсимлик меваси ҳазм қилдирувчи парҳез таом сифатида қадрланади. Ошқозон яраси тузалишига нафи кўп.\nПапаиндан тиббиётда тромбоз, гастритни даволашда фойдаланилади. Бу дори истеъмол қилинса умуртқа остеохондрози, умуртға ораси диск чурраси, бўғимлар остеоартрози, қандли диабет, камқонлик, жигар, ошқозон-ичак касалликларининг олди олинади.\nОлимлар ўсимлик баргларидаги шифобахш моддалар рак ҳужайраларини йўқотишда энг замонавий дорилардан 250 марта фойдали эканлигини аниқлаганлар.\nЭслатма: ҳар қандай сабзавот ва мевадан фойдаланмоқчи бўлсангиз, аввало, мутахассис шифокор билан маслаҳатлашинг.


Байдарка ва каноэда эшкак эшиш. Ўзбекистон Кубогининг иккинчи босқичи старт олмоқда / Olamsport.com\n08:50ФОТО Кобе Брайант футболни хуш кўрарди, у “Милан” мухлиси эди…\t0 08:29Уайлдер яна бир бор Фьюрини камситди\t1 08:08Украиналик боксчи ўзини Майк Тайсондек ҳис қилиб юборди + ФОТО\t0 07:46Алонсо F-1 га қайтиши мумкин\t0 07:24Ла Лига. "Реал Мадрид" мутлоқ пешқадамга айланди + ВИДЕО\t0 07:00Илҳом Раҳмоновга ҳамдардлик билдирамиз\t1 21:11Кореяликлар Тель-Авивда биринчи бўлишди, бизникилар ўтган йилги натижани яхшилашди\t0 20:35U-23 Осиё чемпионати. Ж.Корея 114-дақиқадаги гол эвазига Саудияни таслим этди ва илк бор мусобақа ғолибига айланди 0 18:25Икки вазн тоифасида “Bellator” чемпиони навбатдаги жангини қачон ўтказиши маълум\t0 17:3338 ёшли Федерер Australian Open чорак финалида ўйнайди\t0 17:01Дунёнинг биринчи ракеткаси 1/4 финалга чиқди\t0 16:28Бироздан сўнг бизга алоқаси бўлмаган финал бошланади\t2 15:51UFC собиқ чемпиони "Belattor"даги дебют жангида камарга эга чиқди\t0 15:19Петра Квитова чорак финалда\t0 14:53UFC Fight Night 166. Бонус соҳиблари маълум\t0\nБайдарка ва каноэда эшкак эшиш. Ўзбекистон Кубогининг иккинчи босқичи старт олмоқда\nБеллашувларда Қорақалпоғистон Республикаси, вилоятлар, Тошкент шаҳри терма жамоалари, спорт мактаблари ва муассасалар, спорт коллежлари вакиллари иштирок этадилар.\nЭркаклар ўртасида 200, 500, 1000 метр масофаларга баҳслар ташкил қилинади. Унда спортчилар К-1, К-2, С-1, С-2 қайиқларида куч синашадилар. К-4, С-4 қайиқлардаги беллашувлар эса 1000 ва 200 метр масофаларга ўтказилади.\nАёллар ўртасидаги мусобақалар эса К-1, К-2 қайиқларида 200, 500, 1000 метр масофаларга бўлиб ўтади. К-4, С-1, С-2 қайиқларида эса 200 ва 500 метр масофага беллашувлар ташкил қилинади.\nРеспублика Кубоги доирасида параканоэ мусобақалари ҳам режалаштирилган. Бу йўналишда аёллар КL-2, КL-3 қайиқларида 200 метр масофага ўзаро баҳслашадилар. Эркаклар эса К-1 ва С-1 қайиқларида худди шундай масофада кураш олиб борадилар. Мусобақа 16 сентябрга қадар давом этади.\nБу қизиқ! Эшкак эшиш бўйича Осиё кубогида ўзбекистонлик собиқ оғир атлетикачи совриндор бўлди + ФОТО 0


АҚШда Инсон иммун тақчиллиги инфекциясига қарши универсал профилактик вакцинанинг клиник синовлари бошланди.\nБундай синовлар жаҳон бўйлаб биринчи бор ўтказилишидир.\nСиновларнинг биринчи босқичида ёши 18 дан 40 гача бўлган эллик нафар соғлом одам кўнгилли равишда иштирок этади. Улар вакцина билан эмланадилар. Янги универсал вакцинанинг самарадорлигини текшириш жараёни камида 5 йил давом этади.


Хозирги вақтда: 20 окт 2019, 16:56\nМавзу: Жуда озғинман\nАссалому алайкум. Ёшим 25 да. Мени йиллар давомида озғинлик қийнаб келади. Турмушга чиқмасимдан олдин, яъни 16, 17 ёшлик пайтим вазним 39 кг. эди, ҳозир 2 та фарзандим бор. 4 ёш ва 1 ярим ёш лекин ҳалигача 39, 40 кг. атрофидаман, негадир ҳеч ўзгармайман. Кўпчилик "Кам ейсиз, шунга семирмаганси...\nМавзу: Қалампир инс-жинсни ҳайдайдими?\nҚалампир инс-жинсни ҳайдайдими?\nАссалому алайкум! Уйда қалампирларни ипка тизиб, шода қилиб илиб қўйгандим. Орадан 2 ой ўтиб улар қуриб қолган экан ва таракан бироз устини қора доначалар (хожати) билан расво қилибди. Уни ювиб еса бўладими? Қалампирларни уйларга баъзилар инс-жинс нари бўлиши ёки уйга қандайдир барака келиш...\nФарзандларим бир бири билан кўп урушади\nАссалому алайкум! Фарзандларим бешта, энг каттаси 13 ёш, кичиги1,5 ёш. Улар бир-бири билан кўп уришиб талашишади. Меҳрсиздек ҳудди, балки етарлича эътибор, тарбия беролмаяпманмикин? Маслаҳат беринг!\nМавзу: Қуръон ўқишимга эрим қарши, илтимос маслаҳат беринг\nҚуръон ўқишимга эрим қарши, илтимос маслаҳат беринг\nАссалому алайкум! Турмуш ўртоғим Қуръон ўқишимга жуда кўп қаршиликлар қилди, ҳатто “сендан розимасман” деди, лекин барибир ўргандим. Ҳозир Аллоҳга шукур ўқияпман. Мен эримни норози қилиб гуноҳга қолмадимми? Жавоб учун олдиндан раҳмат.\nМавзу: Қиш кунларида намоз ўқиш масаласи\nҚиш кунларида намоз ўқиш масаласи\nАссалому алайкум! Қиш кунлари намоз ўқишга жой тор бўлиб қолади. Шунда жойнамоз олдига бирор ёстиқ ёки ёғоч қўйиб ўқиса бўладими?\nАссалому алайкум! Фарзандларимиз намозни ўз вақтида адо этишларии учун қандай йўл тутмоқ керак? Мен айтмасам ўқишмайди. Каттаси 14 ёш, кичиги 10 ёшда. Қуръонни ҳам намозни ҳам ўрганишди-ю, лекин хоҳиши йўқдек. Мени мажбурим билан. Маслаҳатингизни аяманг. Жавоб учун олдиндан раҳмат. Бошлаган ишингиз...\nМавзу: Фарзандимга намоз учун қандай йўл тутай\nФарзандимга намоз учун қандай йўл тутай\nФарзандларимизни намозни вақтида адо этиши учун қандай йўл тутмоқ керак? Мен айтмасам ўқимайди. Каттаси 14 ёш, кичиги 10 ёш. Қуръонни ҳам намозни ҳам ўрганишди-ю, лекин хоҳиши йўқдек. Мени мажбурим билан.\nМавзу: Иккинчи аёл бўлганим учун жавобимни беришмоқчи\nИккинчи аёл бўлганим учун жавобимни беришмоқчи\nАссалому алайкум! Турмуш ўртоғимнинг ота-онаси унинг иккинчи аëли бўлганим учун жавобимни беришини сўрашди. Турмуш ўртоғим буни хоҳламаябди. Жавобимни бермаса турмуш ўртоғим гуноҳкор бўлиб қолмайдими?


Ливерпуллик дастурчи заҳарли модда сотиб олгани учун 8 йилга озодликдан маҳрум этилди\n00:25 / 19.09.2015\nЛондон суди рицин заҳарли моддасини харид қилган 31 ёшли ливерпуллик компьютер дастурчисини 8 йилга озодликдан маҳрум этди.\nМуҳаммад Али исмли бу дастурчи қора бозорда 50 мг рицин сотиб олган. Бу миқдордаги заҳарловчи модда назарий жиҳатдан 1,4 минг кишининг умрига зомин бўлиши мумкин эди. “Сотувчи” аслида ФҚБ агенти бўлиб чиқди.\n“Ҳар бир одам билиб қўйиши керак, кимёвий қуролга эгалик қилиш узоқ йилилк озодликдан маҳрум этиш жазосини кўзда тутувчи жуда оғир жиноятдир”, деб айтди суд ҳаками Жон Сондерс.\nСондерснинг таъкидлашича, Али заҳарни ўзида сақламоқчи бўлган, бироқ бу “кейинроқ у бу модда билан тажрибалар ўтказишга қарор қилиши ёки бошқа қўлларга тушиб қолиши мумкинлиги сабаб ҳақиқий хавф солган”.\nАввалроқ дастурчи интернет орқали заҳарли моддани сотиб олишда айблангани маълум қилинган эди.


Қирғизистон пойтахти Бишкек марказида портлаш юз берди - BBC O'zbek\nҚирғизистон пойтахти Бишкек марказида портлаш юз берди\nImage caption Бишкекдаги портлаш Спорт саройида ўтаётган маҳкама жараёнини тўхтатиш мақсадида амалга оширилгани тахмин этилади\nҲодиса маҳаллий вақт билан эрталабки соат 9ларга яқин 7 апрел намойишчиларига ўқ узишда айбланганлар устидан маҳкама жараёни ўтаётган бино олдида содир бўлган.\nПортлаш оқибатида 3 ҳуқуқ-тартибот ходими дохил 6 киши жароҳатланган. Ҳодиса жойида ўн метрлик чуқур пайдо бўлган.\nАксар собиқ ҳукумат расмийларидан иборат айбланувчилар устидан маҳкама жараёни Спорт саройида давом этаётганди.\nБир кун олдин Ўш шаҳрида амалга оширилган махсус амалиётда тўрт нафар исломий жангариликда гумон қилинган шахс ҳалок этилганди.\nЎшда нишонга олинган шахслар кимлар ва ё қайси гуруҳга мансуб деган саволлар очиқ қолмоқда.\nАйни пайтда Америка Давлат котибаси Ҳиллари Клинтоннинг Қирғизистонга сафар қилиши кутилмоқда.\nПортлашни ким уюштиргани маълум эмас\nҲуқуқ - тартибот ходимларига кўра, ҳозирча номаълум қолаётган шахслар портловчи воситани бинонинг шимолий қисмидаги канализация қопқоқли туйнуги ичига жойлаштириб кетишган.\nҚирғизистон Миллий хавфсизлик кенгаши котиби Марат Иманқуловнинг билдиришича, уч килограммдан кўпроқ тротил қувватига тенг келадиган қўлбола портловчи восита ўтган дам олиш кунлари ўрнатилган бўлиши мумкин. Чунки, унинг айтишича, ҳафтанинг иш кунлари мазкур бино кечалари ҳам қўриқланади.\nҲукумат мулозимларининг тахминларича, Бишкекдаги портлаш Спорт саройида ўтаётган маҳкама жараёнини тўхтатиш мақсадида амалга оширилган.\nСобиқ ҳукумат расмийларидан иборат айбланувчилар устидан маҳкама жараёни икки ҳафтадан бери давом этмоқда. Портлаш сабабли сешанба кунги маҳкама жараёни қолдирилган.\nДушанба куни аниқланган янги тартиб асосида шу ҳафтадаги маҳкама йиғинлари эрталабки соат 09:00да бошланиши режаланган, лекин кеча бир қатор айбланувчилар ҳимоячилари талаби билан сешанба кунги маҳкама мажлиси соат 10:00да бошланиши керак бўлган.\nҚирғизистоннинг ҳукумати ҳали расман бекор қилинмаган муваққат ҳукумати аъзоси Азимбек Бекназаров маҳкама ишлари бундан кейин бошқа бинода ўтказилиши мумкинлигини айтган.\nХавфсизлик хизмати расмийларига кўра, Бишкекдаги ва душанба куни Ўшда юз берган портлашларнинг бир ҳафта олдин мамлакат жанубида ўтказилган махсус амалиёт чоғи қўлга олинган 9 шахснинг ноқонуний фаолияти ўртасида бевосита боғлиқлик бор.\nМиллий хавфсизлик хизмати мулозимларининг айтишларича, "Қирғизистон ҳудудида террор ҳаракатларига бош қўшган 39 кишининг шахслари аниқланган ва ҳозир уларнинг 8 нафари ҳибсга олинган. Душанба куни эса, Ўш шаҳрида ўтказилган махсус амалиёт чоғида бир киши ўзини портлатиб юборган ва яна уч киши отиб ўлдирилган".\nҚирғизистон Миллий хавфсизлик хизмати раиси ўринбосари Қулбой Мусаевга кўра, душанба куни Ўшда ҳалок этилган шахслардан бири Мажримтол маҳалласи масжиди имоми Фарҳод Нурматовдир.\nМулозимнинг айтишича, отишма ва портлашлар ушбу шахснинг ҳовлисида юз берган ва портлаш оқибатида имомнинг уйи бутунлай вайрон бўлган.\nРасмий маълумотларга биноан, Калашников русумидаги автомат билан уйдан шошилинч чиқиб келган ва ўқ узган уй эгаси биринчи бўлиб ўлдирилган. Хавфсизлик расмийларининг тахминларича, имом билан бирга унинг 48 ёшли қариндоши Зокир Нурматов ҳам бўлган. Зокир Нурматов Андижон ҳодисаларига алоқадорлик айбловлари билан Ўзбекистонда судлангани ҳам айтилади.\nҚирғиз расмийларининг билдиришларича, қўлга олинган ва ўлдирилган шахсларнинг "Исломий Жиҳод Иттифоқи" ва "Туркистон Исломий Ҳаракати" деб номланган ташкилотларга алоқаси борлиги тахмин қилинади.\nБилдирилишича, улар Қирғизистон бўйлаб 30дан ортиқ портлашларни амалга оширишни режалашган.\nҚирғизистон мулозимлари ушбу шахсларни "миллат-бузғунчилар гуруҳи" дея таърифлашмоқда. Аммо, гуруҳ таркибида қирғиз, ўзбек ва рус миллатига мансуб шахслар борлиги айтилади. Қўлга олинганлардан бири Ўзбекистон фуқароси эканлиги ва уни ватанига эстрадиция қилишга ҳозирлик кўрилаётгани эълон қилинган.\nШу билан бирга ҳуқуқ-тартибот ходимлари Ўш шаҳрида яна бир неча рейдлар ўтказиш режаланганини маълум қилганлар. Расмийларнинг айтишларича, Қирғизистондан Россияга қочишни режалаган шахсларни қўлга олиш бўйича Россия Федерал хавфсизлик хизмати билан ҳам келишилган.


Қалбларга қувонч таратувчи қутлуғ айём - Hidoyat.uz\nАсосий саҳифа Мақолалар Қалбларга қувонч таратувчи қутлуғ айём\nЧоп этилди Avgust 1, 2020 Қалбларга қувонч таратувчи қутлуғ айёмda fikr bildirishni o'chirish\nАввало, юртимиздаги барча мўмин-мусулмонларни, бутун халқимизни меҳр-оқибат, эзгулик ва саховат айёми — муборак\nТаниқли уламолардан Ризоуддин ибн Фахруддиннинг бундай сўзлари бор: “Одам боласи қайғу, ҳасрат кўрмай умр кечириши мумкин эмас. Турмуш ва ҳаёт тиканли чангалзор устидан юришдан, машаққат тўлқинлари билан курашиб сузишдан иборат. Ақлли киши шу машаққатлардан қўрқмаслиги, келажакдаги роҳатларга умид боғлаб, ушбу машаққатлардан енгилмаслиги, кўнглини чўктирмаслиги зарур. Ҳар оғирлик ортидан бир енгиллик келишини Яратганнинг ўзи ваъда қилиб қўйган. Оқил киши, албатта, шу ваъдани хотирлаб, кўнглини хотиржам қилади, ўзига тасалли беради”.\nҲазрати Али (карамаллоҳу важҳаҳу): “Сабр қоқилмас уловдир, қаноат қайрилмас қиличдир”, деганлар.\nҲиндистонда пандемия муаммоларини ёритган 50 нафар журналист ҳибсга олинган\nОшиқу орифлар. АҲМАД ИБН ҲАДРAВИЙ\nОйнаи жаҳон ва радио орқали салом берилса…\nНабий (соллаллоҳу алайҳи ва саллам) иблисни ушлаганлари\nАбу Дардо (розияллоҳу анҳу) ривоят қилади: «Расулуллоҳ (соллаллоҳу алайҳи ва …


Учқўрғонда 71 килогача тош босадиган ошқовоқлар пишди\nБарчамиз севиб томоша қиладиган “Абдуллажон” кинокомедиясида улкан сабзавотларни кўрганда, чиндан ҳам шундай ўлчамдаги маҳсулотлар бўлармикан, дея ҳайратланганмиз.\nШитоб билан ўзгариб бораётган глобаллашган замонамизда кўз кўриб, қулоқ эшитмаган мўъжизалар ҳам бўларкан. Наманган вилоятининг Учқўрғон туманидаги “Пахтачи” маҳалла фуқаролар йиғини ҳудудида етиштирилган гигант ошқовоқлар бунга яққол мисол.\nСабзавотларни ҳавас ва меҳр ила парваришлаган 65 ёшли Азимжон ота Қўчқоров хонадони аъзолари ёз фасли аввалида Россиядан келтирилган бу ноёб ўсимлик уруғини экишган эди. Эътиборлиси, томорқанинг бир четига қадалган 10 та уруғдан саккизтаси униб чиқди. Бугунга келиб пишиб етилган кузги неъмат ҳосили ўз натижасини берди. Узиб олинган ошқовоқларнинг оддийси 27 килограммдан, улкан пишиб етилгани 71 килограммгача тош босади.\nЧинакамига деҳқончилик мўъжизаси билан донғи бутун вилоятга етган довруқ қозонган оила катта ҳажмдаги ошқовоқларни қариндош-уруғ, маҳалла куй ва яқинларга эҳсон тариқасида тарқатди. Деҳқончиликда катта тажриба тўплаган хонадон соҳиблари юртимиз тупроғини ёқтириб қолган ушбу экинни оммалаштириб, оилавий бизнеснинг асосий турига айлантиришни ният қилган.


04.03.20 11:00\tmsk\nЕвгений Бунин . Facebookдаги саҳифаси фотосурати\nЁзувчи ва таржимон, Хитойда яшаётган уйғурлар тадқиқотчиси Евгений Бунин (Gene Bunin) иккинчи бор Ўзбекистонга киритилмади. Бу ҳақда Американинг Eurasianet нашри хабар беради.\nАҚШ ва Россия фуқаролигига эга Бунин америка паспорти билан 30 кунлик визани расмийлаштириб, Қозоғистон орқали Ўзбекистонга ўтмоқчи бўлади. Лекин уни 1 март куни ўзбек чегарасидан ўтказишмайди.\nБундан олдин 2019 йил ноябрь ойида Бунин Россия паспорти билан Ўзбекистонга кирмоқчи бўлганди. Икки ҳолатда ҳам уни чегарачилар Ўзбекистонга киритишмайди ва изоҳ учун Ташқи ишлар вазирлигига мурожаат қилишни маслаҳат беришади.\nБунин охирги марта Ўзбекистонга 2018 йили ташриф буюрган ва Бухорода бўлган. 2019 йили августда ўзбекистонлик ҳамкасблари уни Тошкентга таклиф этишади. Бироқ, махсус хизмат ходимлари олимнинг ҳамкасблари, Бунин турган ётоқхона бошлиғини сўроқ қилишади. Шундан сўнг олимни Ўзбекистонга киритишмай қўйишади.\nБуниннинг ўзи эса кейинги уч йил ичида ўйғурлар тўғрисида олиб бораётган илмий ишлари ва Xinjiang Victims Database — Шинжондаги хитойликлар сиёсати қурбонлари билан боғлиқ лойиҳаси тақиққа сабаб бўлганини айтади. Лойиҳада қурбон бўлган саккиз минг одам тўғрисида маълумотлар йиғилган. Олимнинг фикрига кўра, Пекин билан яхши алоқага эга ўзбек мулозимлари унинг фаолиятидан хавфсираганлар.\nЕвгений Бунин Хитойда «қайта тарбиялаш лагерлари»да азобланаётган нафақат уйғурлар, балки этник қозоқлар тақдири билан ҳам шуғулланади.\nХитойнинг шимоли-ғарбида жойлашган Синьцзян (Шинжон)-Уйғур автоном районида кейинги йилларда диний, этник омилларга кўра одамларнинг таъқиб этилиши кучайган. Бу сиёсат этник уйғурлар, қозоқлар, қирғизларнинг «қайта тарбиялаш лагерлари»га қамаш орқали олиб борилмоқда (Human Rights Watch маълумотларига кўра, ушбу лагерларда азоб чекаётган одамларнинг сони бир миллионга яқиндир).\nОдил Аҳмедов Шанхайда ўзбекистонлик шифокорлар учун коронавирусга қарши махсус кийимлар сотиб олди


Туркманистон президенти капалаклардан қутулишга топшириқ берди\nЖаҳон 821 25.05.2019 09:36:06\nАшхободда бир неча кун давом этган ёмғир сабаб юқори намлик натижасида кўплаб турли капалак ва бошқа ҳашаротлар пайдо бўлди. Бундай ҳодисани бартараф этиш бўйича иш олиб бориш зарур. Бу ҳақда Туркманистон президенти Гурбангули Бердимуҳамедов маълум қилди, дея ёзади “Туркманистон бугун”.\n“Шаҳар ва қишлоқлар экологик мусаффолигини таъминлаш давлатимиз сиёсатининг устувор вазифаларидан бири”, — деган давлат раҳбари.\nТуркманбошининг таъкидлашича, мамлакатда озиқ-овқат саноати юқори суръатларда ривожланмоқда. Бу эса ўз навбатида, пластик тара (қоғоз, қоп, яшик ва ҳоказо) лар утилизацияси муаммосини юзага келтиряпти.\n“Пластиклардан фойдаланиш тегишли чиқиндиларнинг кўпайишига олиб келади. Ишлатишга қулай, аммо экологик жиҳатдан хавфли бўлган пластик упаковка ва шунга ўхшаш бошқа маҳсулотларнинг ўсиб бораётгани эса масалани янада қийинлаштиради. Негаки, ушбу материалнинг чириб, парчаланиб кетиши учун юз йил керак. Мамлакатимизда мазкур йўналишда катта муаммо йўқ. Шунга қарамай, шаҳар амалдорлари пластик маҳсулотдан иккиламчи фойдаланиш ва уни қайта ишлаш бўйича ишларни кучайтириши зарур”, — дея якун ясаган Туркманистон президенти.


Келинойимнинг фожиали ўлимидан кейингина кўзим очилди! Хато қилганимни англадим…”\nМен дийдаси қаттиқ инсонман, осонликча кўнглим ийимайди, осонликча таъсирланмайман. Мени хафа қилишса, асло кечирмайман. Афсуски, ҳаётимда мен кечира олмайдиган инсонлар анчагина экан. Бироқ бир кун ҳаммаси ўзгарди. Шунчалар осонми, дерсиз? Йўқ, бу осон бўлмади. Шунчаки мен кечира олмайдиган икки инсоннинг ўлими бунга сабаб бўлди.\nТурмушга чиқмасимдан олдин икки келинойим менинг ҳаётимни заҳарга айлантиришганди, ростини айтсам, ўтган воқеаларни эслашнинг ўзи мен учун оғриқли. Шунинг учун ҳам сизга ҳаммасини бир бошидан айтиб беролмайман. Хуллас, икки келинойимнинг зулмлари ва аччиқ гап-сўзларидан фақат турмушга чиққанимдан сўнггина қутулдим. Тиғ яраси битаркан-у, лекин тил яраси битмас экан. Улар вақт ўтиб, менинг бахтли турмушимни кўриб кечирим сўрашди, аммо мен уларни эшитишни ҳам истамадим. Бир неча маротаба уларни дарвозамдан ичкарига киритмай ҳайдаб юбордим. Бироқ охирги марта ҳаммаси бошқача бўлди. Буни эса мен ўша куни икки келинойимнинг таъзиясига борганимдагина билдим.\n— Биласанми, келинойинг нега кетган эди?! — деди акам алам билан. — У сендан кечирим сўраш учун бораётганди, аммо автоҳалокатга учраб, йўлнинг ўзидаёқ жон таслим қилди. У сенинг кечиришингдан умидвор эди. Кетаётганида менга «Инсонлар ҳамма эски гиналарни унутиши керак, Нозимахон ҳам мени кечирадилар», деганди.\nАкамнинг гапидан сўнг ўйланиб қолдим. Мен шу пайтгача ичимда оғир тош олиб юрган эдим, энди эса бу тош икки ҳиссага оғирлашди. Нега уларни ҳеч бўлмаса ўзим учун кечирмадим-а?\nОрадан вақт ўтиб, бир китобда мана бу ҳикояни ўқиб қолдим ва хатойимни яққол англадим, бироқ аллақачон кеч бўлганди. Балки, сизларга ҳали кеч бўлмагандир? Унда мана бу ҳикоянинг мағзини англаб етинг.\nБир куни ўқитувчи лицейдаги ўқувчиларига ажойиб таклифни айтди:\n— Бир ҳаётий тажрибада иштирок этишни истайсизми?\nЎқувчилар таклифга рози бўлишди.\n— Ундай бўлса, мен нима десам, шуни бажаришга сўз беринг.\nЎқувчилар сўз бергач эса: «Энди эртанги вазифангизга тайёр туринг, — деди ўқитувчи. — Эртага ҳаммангиз елим халта ва кўпи билан беш килоча картошка олиб келасизлар».\nЎқувчилар бу қандай «тажриба» эканини билмасалар ҳам, эртаси куни ҳамма айтилган нарсаларни олиб келишди.\nЎқитувчи шундай деди:\n— Энди ҳозирга қадар сиз кечиришни хоҳламаган киши учун биттадан картошка олинг-да, унинг исмини ёзиб, халтага жойланг.\nБу антиқа ва қизиқ топшириқдан сўнг баъзиларнинг халтасига учта, бешта картошка кирган бўлса, баъзи ўқувчиларнинг халтаси картошкадан тўлай деб қолди. Шунда «Бу ёғи қандай бўларкан?» деб қараб турган ўқувчиларга ўқитувчи ўзининг кейинги топшириғини айтди:\n— Бир ҳафта давомида қаерга борсангиз ҳам бу халталарни доим ўзингиз билан олиб юрасиз. Хоҳ ётоғингизда, хоҳ автобусда ёки мактабда бўлсин, ҳар доим халта сиз билан бўлиши лозим.\nОрадан бир ҳафта ўтди. Ўқитувчилари синфга кирар-кирмас, топшириқни бажарган ўқувчилар шикоят қила бошладилар:\n— Устоз, бу оғир халтани кўтариб юриш жуда қийин.\n— Устоз, картошкалар айний бошлади. Одамлар ҳам менга ғалати қарашяпти.\n— Ҳам зерикиб кетдик, ҳам чарчадик, устоз…\nШунда ўқитувчи жилмайиб туриб, ўқувчиларига ибратли бир гап айтди:\n— Буни қаранг, кечирмасдан, аслида, ўзимизни жазолаётган эканмиз. Руҳимизни мана шундай оғир юкни ташиб юришга маҳкум қилиб қўйибмиз. Кечиримли бўлишни бировга нисбатан қилинаётган яхшилик, эҳсон деб ўйлаймиз. Аслида, бу, энг аввало, ўзимизга қилинган яхшиликдир.\nHayotiy hikoyalar 353 olimidan kozim\nDIQQAT! ODAM SOTILADI!»169\nLuqmon olisdan kelgan tanishi Barnoni yetaklab institut yotog'iga yaqinlashib kelganda, vaqt shomdan og'ay deb qolgan edi. U atrofga olazarak qarab ol... Аёлнинг МАКРИ172\nБир аёлнинг хожаси бошқа бир аёлга уйланибди. Аёл бундан хабар топгач, ўзини ҳеч нарса билмагандек тутиб юраверибди. Хожасига бўлган муомаласи ҳам илгаригидан а...


Шайх Муҳаммад Аввома билан суҳбат. Асарлари | Azon.uz - Ахборот-таҳлилий портал\n723 22:05 10.08.2019\n– Устоз, бугунги кунда толиби илмлар Кавсарийнинг асарларига қайси жиҳатдан кўпроқ эҳтиёж сезмоқдалар?\n– Аввало шуни айтиб ўтай, илмга энди қадам қўйганлар ёхуд ўрта даражадагилар Кавсарийнинг китобларидан фойда ололмайдилар. Улардан юксак савиядаги толиби илмлар ва олимларгина фойда олишлари мумкин. Шахсан ўзим бошқаларнинг ўқишларини тавсия қилмайман. Чалғишлари мумкин.\n– Кавсарийнинг машҳур асарлари бўлмиш “Мақолот”дан ташқари яна бошқа мақолалари ҳам бўлганлигини эшитдим...\n– Ҳа, яна 21 ёки 22 га яқин мақоласи мавжуд. Иорданиялик бир киши уларни тўплаган. Тез орада нашр қилдиради.\n– Биласизки, Кавсарийнинг “Назратун абира”, “Таънибул хатиб”, “Иҳқоқул ҳақ” каби раддиялари, Исломнинг пойдевори бўлмиш илмларнинг ҳар соҳасида олиб борган тадқиқотлари, “Ҳуснут тақозий”, “Ламаҳат”, “Ал-Имтаъ” каби биографик асарлари ҳам мавжуд. Умумий қилиб, айнан қайси соҳада фаолият юритганлар? Фиқҳ, ҳадис, усул, мунозара?..\n– Кавсарий ҳазратлари Аллоҳ таолонинг илм учун яратган бандаларидандир. У киши устозларимизнинг устоздирлар. Ҳалабда муфтийлик қилган Асад ал-Абадий (роҳимаҳуллоҳ) – улар ҳам устозларимизнинг устозидирлар – айтадилар: “Икки юз йилдан буён дунёга Кавсарийга ўхшаган олим қайтиб келмаган”. Шунингдек, устозим ва устозларнинг устози Мустафо Зарқо (роҳимаҳуллоҳ) ҳам шундай дер эдилар: “Аллоҳ таоло бу умматга вақти-вақти билан мустасно кишиларни юбориб туради. Кавсарий ҳам айни ўшалардандир. Илм баъзан камайиб, ер юзидан кўтарилади. Мазкур мустасно кишилар билан қайта юксалади”. Кавсарий илмни юксалтирган олим эди. Ҳам ҳадисда, ҳам усулда буюк муҳаққиқ эди. Мазҳабда, қиёсий фиқҳда, ақидада, эски ва янги фалсафада, одоб, шеър, тарих, шу билан бирга ахлоқ, тасаввуф ва сулукда имом эдилар.\n– Биласизки, Имом Кавсарийнинг тасаввуфга алоқадор асарлари ҳам мавжуд. Лекин уни тасаввуфчилардан ажратиб турган бир жиҳати бор эди. Салафларга ўхшаб сўфийлик ҳақида ёзиш билан бирга, ўзи ҳам сўфий бўлганлар.\n– Ҳа, ўзлари Нақшбандий тариқатида бўлганлар.\n1015 17:00 05.07.2020\nТаниқли тожик уламоси ғурбатда вафот этди\n3324 12:22 29.06.2020\nТаъзия: покистонлик буюк уламо вафот этди\n997 09:50 25.06.2020\n9187 16:07 03.06.2020\n623 17:59 26.05.2020\n2200 12:05 23.05.2020


Сармоя ҳисобига ишлаб чиқариш ортаяпти » Паст Дарғом ҳақиқати\nБош сахифа » ЯНГИЛИКЛАР » Сармоя ҳисобига ишлаб чиқариш ортаяпти\nСармоя ҳисобига ишлаб чиқариш ортаяпти\n| 29-01-2019, 09:05 |\nЖума шаҳрининг Шароф Рашидов маҳалласидаги "Нурбек, Шербек, Элбек" МЧЖ фаолият кўрсатаётганига кўп бўлмади. 50 сотихча ерда ташкил этилган иссиқхона замонавий технологиялар асосида қурилиши учун жамоа тер тўкиб ишлагани бугун мевасини бермоқда.\n- Йил бошига қадар иссиқхонада парваришланган 14 минг туп атрофидаги экиндан ўртача 3 килограмдан бодринг олинди.\nРеспубликамиз ички бозорларида ўртача 9-10 минг сўмдан маҳсулот сотилди. Олинаётган даромад эвазига фаолиятимиз кўламини кенгайтираяпмиз. Гўшт йўналишида чорвачиликни ривожлантириш мақсадида молхона қурдик. 20 бош қорамол харид қилинди. Иккинчи экин учун яна 14 минг туп помидор кўчатлари экилди. Эрта баҳорда халқимиз истеъмоли учун маҳсулотларимиз тайёр бўлади, - деди корхона раҳбари Ғофур Болиев. Фақат бу эмас. Ўтган йил ниҳоясида тадбиркор томонидан 400 миллион сўм инвестиция киритилиши эвазига алюмен профилли эшик-ромлар ясаш учун Туркияда ишлаб чиқарилган замонавий технологиялар келтирилган. Бугунги кунда Анвар Муҳаммадиев бошлиқ 3 нафар ёшлар ана шу масканда меҳнат қилиб, рўзғорларини обод қилишмоқда. - "Gamma Windows System" МЧЖ билан профиллар етказиб бериш бўйича шартнома имзоланган, - деди цех бошлиғи А.Муҳаммадиев. - Буюртмаларга қараб ҳар хил ўлчамдаги эшик-ромларни сифатли ва тез тайёрлаб бераётганимиз туфайли мижозлар ҳам ортаяпти. Ҳозирги вақтда Жиззах, Пайариқ, Оқдарё туманларида қурилаётган намунавий уй-жой, мактаблар учун буюртмаларни ўз вақтида етказиб турибмиз. Шулар ҳисобига инвестиция киритиш учун "Агробанк" Жума филиалидан олинган кредитни ҳам ўз вақтида тўлаш имкониятимиз ошаяпти.\nБитт а иссиқхонадан бошланган иш тадбиркорни изланишга, имконият топишга ундагани натижаси бу. Бугун бу масканда ҳам халқ эҳтиёжи учун зарур озиқ-овқат ва ноозиқ-овқат маҳсулотлари тайёрланиши йўлга қўйилди. Тадбиркорлик фаолияти кенгайишда давом этаяпти.\nКалит сўз Паст Дарғом тадбиркор


САМАРҚАНД – БОҚИЙ ҚЎШИҚ - Ўзбекистон овози газетаси\nСАМАРҚАНД – БОҚИЙ ҚЎШИҚ\nРўйи заминда шундай шаҳарлар борки, улар ўтмиш маданияти, тарихи, боқий қадриятлари, гўзаллиги ва улуғворлиги билан инсоният учун азиз ва мўътабардир.\nСамарқанд — буюк Ипак йўлининг Шарқ билан Ғарб дийдорлашган олтин ҳалқаси, маданият чорраҳаси, нодир дурдонасидир. Яқинда шу азиз масканга йўлим тушиб, уни таниёлмай қолдим. Обод кўчалар, муҳташам кошоналар, камалакранг фавворалар, мислсиз бунёдкорлик ишлари шаҳар жамолини янада кўркамлаштириб, оқсоқол миноралар Соҳибқирон Амир Темур бобомиз барпо қилган буюк салтанат маҳобатини эслатиб турибди. Улар узоқ давом этган мазлумликдан сўнг яна қаддини тиклаган, Соҳибқирон руҳи-поклари қўллаган озод ва мустақил Ўзбекистонни, ўзбек халқини қутлаётгандек гўё.\nСамарқанд — байрам қиёфасида. Кўчалар четларида анвойи гуллар ял-ял яшнайди. Шаҳар аҳлининг нигоҳларида меҳр ва ғурур туйғуларини ҳис қиламан. Ободончилик ходимлари кўчаларнинг икки четини рангин байроқлар, дўстлик, биродарлик рамзлари билан безашаяпти. Ҳа, Самарқанд катта тўйга тайёргарлик кўряпти. Ҳадемай бу кўҳна заминда дунё машшоқлари ва санъатшунос олимларини жамулжам қилган «Шарқ тароналари» халқаро мусиқа фестивали ўнинчи бор ўз ишини бошлайди.\n...Тонгда туриб, шаҳарнинг сўлим кўчаларини кезаман, хаёлга чўмаман. Самарқанд, муқаддас шаҳрим, сен мен учун кимсан? Эрталаб қарасам, дунёга омонлик тилаётган, қўллари самога чўзилган, кўзлари ўйчан маликага ўхшайсан, ҳусни жамоли таърифи етти иқлимга кетган гўзал малакни эслатасан. Кунботарда баҳодир лашкарбошига, тунда эса сеҳрли эртаклар айтаётган Шаҳризодага ўхшатаман сени.\nГоҳ онам, деб меҳринг қаршисида тиз чўкаман, гоҳ отамдек оёқларингга бош ураман. Гоҳ азизлигинг, гоҳ гўзаллигинг олдида сим-сим йиғлайман. Ҳайратим юрагимга сиғмай кетади. Булоқларингдан сув ичиб, шифоланаман. Боғларинг ҳавосидан тўйиб-тўйиб нафас олиб, сафоланаман.\nСамарқандим, меҳмонларини ширмойи нон билан кутиб оладиган, она шаҳрим, сендан нон ҳиди келади. Сендан гўдак ҳиди, гул ҳиди, бол ҳиди келади. Маҳаллалар, йўллар, йўлаклар бўстонга бурканган. Бу гуллар сеҳрланганми? Меҳрланганми? Иссиқда қуримайди, совуқда музламайди.\nБир ён Боғибаланд, бир ён Боғидилкушо. Бир ён Боғиферуз, бир ён Боғиэрам. Бу боғлар меҳринг тафти билан яшнаб турибди. Унда хушнуд юрган болаларингни кўраман. Уларнинг жон томирлари сенга туташган.\nМустақиллик туфайли елкасига офтоб теккан, мукаррамим. 1994 йил буюк бобомиз Мирзо Улуғбек таваллудининг 600 йиллиги, 1996 йил Соҳибқирон Амир Темурнинг 660 йиллиги катта байрам қилинди. Ўша йили Президентимиз томонидан Амир Темур ордени билан тақдирландинг, 18 октябрь — Самарқанд шаҳри куни, деб эълон қилинди. 2007 йилда эса 2750 йиллик тўйинг тантаналари олам узра ёйилди.\nЮракдаги баётим, абадий барҳаётим. Башарият аҳли Ғарбда Римни, Шарқда Самарқандни танийди. Сен чиндан-да ер юзининг сайқалисан. Минорларингга боқиб, кўнглимда минорлар жило сочади, деворларингни силаб, илоҳий қувват оламан. 1997 йилдан бошлаб Президентимиз ташаббуси билан ЮНЕСКО шафелигида афсонавий Регистон бағрида ҳар икки йилда ўтказиб келинаётган «Шарқ тароналари» халқаро мусиқа фестивали дунё халқларининг байрамига айланиб кетди. Ҳар икки йилда дунёнинг булбул хонишлари сенда янграйди. Сен истеъдодларга онасан, муаззамим. Сеҳргарсан. Дунё қалбига йўл топган соҳир овоз эгалари сен томон ошиқади.\nФранциялик Шарль Азнавур ҳайрат билан кўчаларингни кезди. Унинг бир соатдан кўпроқ улуғ Соҳибқирон Амир Темур ҳайкали ёнида бош эгиб турганини кўрган ёшларимиз, халқимиз ифтихор туйғуларини туйди. Италиялик хонанда Альбано Корризи Регистон саҳнасида тиз чўкиб, Самарқанд заминини ўпди. Альбанонинг истеъдодига миллионлаб санъат ошуфталари бош эгади, хоки пойини кўзга суртиб, гулларга кўмади. У эса тупроғингни ўпди, пешонангдан ўпди, онажон шаҳрим!\nХалқаро туризм ташкилотининг маълумоти бўйича, Самарқандга бир йилда юз мингдан зиёд хорижлик сайёҳ келади. Бу рақам ҳар йили 10 фоизга ошмоқда. Дунё нигоҳини тортаётган бу кучнинг олдида ҳайратга тушаман.\n...Тонг чоғи Регистон минорларига набираларимни олиб бораман. Бири беш ёшли, бири уч ёшли Жавоҳир ва Саидамирхонларнинг катталарга қўшилиб дуога қўл очганини кўриб, қувонаман. Улар менинг дуоларимга ўрганиб қолишган, ёд олишган. Дуодан сўнг уларнинг миннатдор қиёфасини кўриб, ич-ичимдан яшил кенглик сезаман.\nБу сафар Регистон майдонига қизил гранит тошлар тўшалибди. Бу тошларни замонавий дастгоҳларда сайқаллаган тоштарошларга раҳмат! Майдон пойида оқ мармар тошлар ярқирайди. Пиллапоялар бирлаштирилиб, яхлит амфитеатрга айлантирилган.\nАсли насли покизаликка ўранган, биллур шаҳрим! Сен олим шаҳарсан, ориф шаҳарсан. Сен фикрлаётган шаҳарсан. Зеро, фикрлаётган одамни енгиб бўлмайди. Ҳар йили муҳташам бағрингда халқаро илмий анжуманлар, маънавий учрашувлар бўлиб ўтади. Бундай анжуманларда дунёга ақл бераётган, дунё қиёфасини ўзгартираётган олимлар иштирок этадилар.\n2014 йил 15-16 май кунлари муҳтарам Президентимиз ташаббуси билан ўтказилган «Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти» мавзусидаги конференция дунё илм аҳли ҳаётида ёрқин из қолдирди. Япониянинг оммабоп нашри — «NIKKEL SANGYO» газетасида босилиб чиққан «Самарқанд конференцияси: япон-ўзбек муносабатларини мустаҳкамлаш истиқболлари» номли мақолада бу муносабатлар япон ёшларининг илмий салоҳияти учун аҳамиятли эканлиги таъкидланди. Бу каби фикрлар бошқалар томонидан ҳам кўп бор айтилди.\nСен донишмандлар шаҳрисан, Самарқандим! 2014 йил бағрингда БМТ Жаҳон сайёҳлик ташкилоти Ижроия кенгашининг 99-сессияси бўлиб ўтди. Унда ташкилотга аъзо давлатлар — АҚШ, Франция, Испания, Германия, Хитой, Жанубий Корея, Япония, Ҳиндистон, Миср, Туркия, Индонезия каби ўнлаб мамлакатлар мутахассислари, халқаро экспертлар қатнашди.\nПрезидентимиз сессиянинг очилиш маросимида Жаҳон сайёҳлик ташкилоти билан самарали ҳамкорлик янада мустаҳкамланишига ишонч билдирди. БМТ Жаҳон сайёҳлик ташкилоти Бош котиби Талеб Рифаи бу анжуман ташаббускори бўлган давлатимиз раҳбарига самимий миннатдорлик билдириб, унинг нутқида баён қилинган фикрлар БМТ Жаҳон сайёҳлик ташкилоти учун муҳим аҳамият касб этишини таъкидлади.\n...Болалигим тўрт томони сув билан ўралган Нарпай боғларида ўтган. Ёдимда, турғунлик йиллари эди. Мен ўқувчиларнинг фан олимпиадаларида қатнашиш учун бағрингга келардим. Мадрасалар нураётган, табаррук дарвозаларингда қўпол қулфлар осиғлиқ турарди. Амир Темур зиёратгоҳига киролмас эдик, тақиқланган эди. Мустақиллик дарвозаларингдаги қулфларни улоқтириб юборди. Кўксингга шамол, елкангга офтоб тегди!\nЮртбошимиз қаддингни тиклади, қадрингни оширди, олий қадриятим — Самарқанд! Эй, осмон сари юксалганим, ўтмиши достон қадарим, бугуни офтоб қадарим! Ақлларни чархлаганим, тамаддунни уйғотганим. Бугун сенда яна илм-маърифат, садоқат, меҳр-оқибат бўстонлари гуллади. Бу гулларнинг илдизлари юрагимизда.\nБиз бу кунларни жуда узоқ кутдик. Олтин бошинг узра не-не шамширлар ўйнамади, не-не қиличлар қарсиллаб синмади? Вужудингни куйдириб олов ёққанлар, қонга ботганлар, мол-дунё ҳирсида бағрингни отлар дупури-ла ўйганлар, қутлуғ дастурхонингни тўпга тутиб, талон-тарож қилганларни тарих ҳали унутгани йўқ. Унутмайди ҳам...\nПирлар паноҳи, авлиёлар бешиги, донишмандлар саждагоҳи! БУГУНГИ БАХТ МУБОРАК!\nМустақиллик қуёши бошинг узра мангу порлайверсин. Элу элатларни бирлаштирган «Шарқ тароналари» сенинг бағрингдан дунё бўйлаб таралаверсин!..


Китоб ўқимаган кимса, маънавиятсиз ва ғурурсиз жонга айланади - Istemol\nКитоб ўқимаган кимса, маънавиятсиз ва ғурурсиз жонга айланади\nNovember 6, 2019 administemolComments Off on Китоб ўқимаган кимса, маънавиятсиз ва ғурурсиз жонга айланади\n– Китобнинг ноёб-антиқа ва муқаддас бир бойликка айланиб қолаётгани қизиқ, ваҳоланки у токчаларда олиб қўядиган сувенир эмас, балки бизнинг кундалик маънавий истеъмол воситамизга айланиши керак. Ҳар куни қорин ғамида қанча таом есак, тафаккур чанқоғини ҳам китоб орқали тўйинтириб боришимиз керак. Минг афсуски, ўтган 27 йилда мувозанат бузилди, илмни ўлдирдик, муаллиф хор бўлди, ёзувчи ва шоирлар кўчада қолди, мислсиз хатога қўл уриб – имлони яна бир бор ўзгартириб, кўринмас маънавий бўстонимизни Орол денгизидай саҳролаштирдик, унинг шўри кўп зиёд келтирмоқда, – дейди Ўзбекистон Истеъмолчилар ҳуқуқларини ҳимоя қилиш федерацияси раиси Жаҳонгир Саримсоқов биз билан суҳбатда. – Қорин тўймаса инсон организми хасталанса, маънавий очлик бутун жамиятни касаллантиради, давлатнинг мафкуравий иммунитетини ўлдиради. Ожиз ва азон туйнугидек ўйилиб кетган миллий мафкуравий қобиқ эса оддий масала эмас, балки эл-юрт келажак тақдири ва давлат хавфсизлигига дахлдор ўта жиддий муаммодир. Эътибор беринг, миллионлаб долларга уй қураётган айрим бойларнинг уйида тўртта китоб топилмаслиги аянчли. Бугун маънавиятли миллионерларни топиш амри маҳол бўлиб қолди. Сон-саноқсиз супермаркетлар, гипермаркетлар, турли савдо тармоқлари, бозорлар очаяпмизу, бир бурчагида биттагина китоб дўкони йўқ.\n– Бу бир кунда бўлиб қолгани йўқ-ку…\n– Собиқ Иттифоқ даврида қурилган минг-минглаб маҳалла кутубхоналарини аввал китоб фондидаги жаҳоннинг ва миллий дурдона асарларни аввал маънан эскирган тамғаси остида қатордан чиқариб, қоғоздан пул қилиб юрган макалатурачиларга топширдик. Кейин эса кутубхоналарни ахборот-ресурс марказларига айлантириш баҳонасида йўқ қилиб юбордик. Китоб ўқимаган авлоддан кўра ваҳшийроқ ва қўрқинчлироқ ёшлар бўлмайди. Бугун кўриб гувоҳи бўлиб турганимиздек, айиқнику дўппослаб ўлдириб, ит ёки мушукни тириклайин ёқиб юборса, эртага одамни ҳам катта кўчада пичоқлашдан тоймайди. Уларнинг иродасизлиги суицидларга бошлайди, ака укани, бола отани ўлдиради, хотин эрини пичоқласа, қизлар номусини-виждонини ҳеч иккиланмай сотади, ўқимаган ёшлар иш излаб муҳожирга, тирик қулга айланади. Уларнинг ишида унум, амалида бир барака бўлмайди. Мен айнан китоб ўқимаслик сабабли юзага келган маънавий жарлик сабабли ажралишлар фожиавий даражада кўпайди, деб ҳисоблайман.\nХўп бўлган иш бўлди. Энди нима қилиш керак. Бунча кўп кутубхонани ҳамонки бюджетдан сақлаб туриш имконсиз экан, замонга қараб ишлаш, ҳар бир маҳаллада бир китоб дўкони керак. Тўғри, аввалига иш унча юришмас, аммо канцелярия моллари, ўқув жиҳозлари сотиб ҳам зарарсиз чиқиш мумкин. Дейлик, 10 мингта китоб дўкони бўлса, уларга нашриёт чиқараётган китоблардан биттадан нашр етиб борса ҳам, ҳар бир китоб 20 минг нусхада чоп этилади, деганидир. Ахир айтинг, ҳозир қайси китоб 20 минг чиқаяпти?\nМасалан, Президент Шавкат Мирзиёвнинг “Нияти улуғ халқнинг иши ҳам улуғ, ҳаёти ёруғ ва келажаги фаровон бўлади” 3-том китоби 10 минг нусхада чоп этилди. 34 миллионга яқинлашиб қолган халқ учун бу ниҳоятда кам эмасми? Бу дегани Президентнинг китоби ҳар бир мактабга биттадан етиб бормади, дегани. Таълим муассасаларини қўя туринг ваҳоланки, бу каби дастуриламал ва стратегиямизни асоси бўлган нашрлар ҳар бир ташкилот ва муассасада ҳам албатта, бўлиши керак. Молия вазирлиги бюджет параметрларини белгилашда бундай китобларни етказиб беришни албатта, молиялаштириши шарт.\nВаҳоланки, биз шунча йил фақат сиртига кўпроқ урғу бердик, аммо мазмун доим охирги “план”га қолиб кетди. Ҳисобласангиз бу қурилган ва бугун кутилган самарани бермаган коллежлар пулига миллиардлаб китоблар чиқариш, муаллиф, хусусан ёзувчи-шоирларнинг минглаб янги тўлқинини ҳосил қилиш мумкин эди.\nЎрганишларимиздан кўрдикки, бозорда сифатли китобларга эҳтиёж ниҳоятда катта. Боз устига хориждан ҳам жуда кўплаб китоблар кириб келмоқда, уларни ўзимизда “маҳаллийлаштириш” мумкин эмасми? Балки давлат божхона қўмитаси маъмурлари китоб импорти ҳажмлари ҳақида ойдинлик киритар.\nМуаллиф-нашриёт-тарқатиш-сотиш механизмидаги тарқатиш-сотиш қисми фалажланган ва уни даволаш керак. Чалажон муаллиф ва нашриёт тизими эса яшаб қолиш учун ҳар қандай ҳаракатни қилиб ётибдики, кейинги икки тизим ишламаса буни ҳам бир куни муқаррар йўқотамиз, яхши муаллифлар аллақачон тансиқ бўлиб қолди. Бундай шароитда қани, замонавий Абдулла Орифлар, Эркин Воҳидов ва Ўткир Ҳошимовлар деб савол қўйиш мутлақо ўринсиздир.\n– Хўп, cоҳа ўнгланишга ишонч борми?\n– Ишонч ҳам, шукрки, интилиш ҳам бор. Президентимиз Шавкат Мирзиёев бугун маърифий сиёсат олиб бораяпти. Китобхонлик маданияти ва китоб савдосини ривожлантириш бўйича бир неча қарорлар чиқариб бердилар. Энг асосийси ўзлари ўрнак бўлаяптилар. Энди олимларга ва илмий жамоага, олимларга кўрсатилаётган юксак муносабат алоҳида эҳтиромга лойиқ. Зиёлилар эса илмга қайта бошлагани ҳам факт.\nМен яқинда Бирлашган Араб Амирликлари элчиси билан учрашганимда “Шавкат Мирзиёев мамлакатлар ўртасидаги иқтисодий ҳамкорлик ришталарини маънавият ёғдуси билан алангалатишдек қобилиятини кўриб очиғи, ҳайратда қолаяпмиз”, деган пурмаъно фикрни айтган эди.\nҲақиқатдан ҳам Юртбошимизнинг хорижий давлатлар раҳбарларига китоблар туҳфа қилиш амалиёти энди ҳаётимизга, катта-кичик мулозимлар иш услубига кўчди ҳамда бутун халқимиз орасида яхши урфга айланди. Бу китобхонлик ва китоб тарғиботининг рағбатлантиришнинг фавқулодда нодир бир амалиётики уни барчамиз қадрлашимиз лозим.\nЗотан, Раҳбаримизнинг фарзандлари ҳам бирор бир молиявий бақувват, тўлиб тошиб турган жойларга эмас, айнан оқсаб турган ижтимоий соҳаларда, айниқса ахборот, маърифат тарғиботи ва таълим-тарбия билан боғлиқ йўналишларда фаолият кўрсатаётгани моҳиятини тушунган одам тушунади.\n– Майли, бу айтган танқиду таҳлилларингиз жуда яхши. Аммо федерациянинг китобхонлик тарғиботи борасида аниқ лойиҳалари борми?\n– Ҳали айтганимдек, китоб, у қандай шаклда бўлишидан қатъий назар, бу аввало кундалик маънавий эҳтиёжни қондирувчи воситага айланиши керак.\nПрезидентимизнинг 2017 йил 13 сентябрдаги “Китоб маҳсулотларини нашр этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб қилиш бўйича комплекс чора-тадбирлар дастури тўғрисида”ги қарори ижросини таъминлаш учун биз ўтган йили жиддий бир лойиҳа устида иш бошлаган эдик ва жорий йилдан уни бажаришга киришдик. Ҳар бир туман ва шаҳар марказларида давлат ва хусусий шериклик тамойили асосида “Истеъмолчилар кутубхоналари”ни оча бошладик. 2022 йилгача уни ниҳоясига етказишни ва йилига уч ярим миллион аҳолини қамраб олишни мўлжаллаб турибмиз. Бундай масканлар халқимиз учун бирданига учта қулайлик беради, биринчидан улар китоб дўконлари бўлади, иккинчидан кутубхона вазифасини ўтайди. Учинчидан эса, истеъмолчилик маданиятини ошириш учун ўзига хос ҳуқуқий тарғибот-маслаҳат гўшасига айланади.\nЯъни бу ерда Ўзбекистон Республикаси қонунлари, кодекслар ҳамда кодекслар тўплами, шарҳлар, норматив ҳуқуқий ҳужжатлар тўпламлари ва бошқа юридик адабиётлар, Президент асарлари, турли энциклопедиялар етказиб беришга устувор аҳамият қаратилади. Бундан ташқари, маърифий, бадиий, илмий оммабоп китоблар, республикамизда нашр қилинадиган газета-журналлар ўқувчиларга тақдим этилади.\nЗамонавий “Book cafe” ва бепул “WiFi” тизими ҳамда интернет орқали зарур адабиётларни топиш ва харид қилиш имконини берувчи “eReader” электрон ўқув қурилмалари билан таъминлаш назарда тутилган. Шунингдек, дўконда китобларни ўқиб чиқиш учун “ижарага бериш” тизими ҳам йўлга қўйилмоқда.\n– Ҳозиргача нечта Истеъмолчилар кутубхонаси очилди?\n– Илк қалдирғочимиз шу йил 4 майда Фарғона вилоятининг Олтиариқ туманида очилди. Кутубхонада “Ёш китобхон” республика кўрик-танловининг ғолиби Шарофат Исмоилова фаолият олиб бормоқда. Бундан ташқари Фарғонанинг Риштон ва Бағдод туманларида, Сурхондарё вилоятининг Шарғун шаҳарчасида қуриб фойдаланишга топширилди. Қисқа фурсат ичида бу гўшаларга 50 мингдан ортиқ аҳоли вакиллари фойдалангани бизни қувонтиради, албатта.\nЯқинлашиб келаётган Конституция байрами арафасида Фарғона тумани ва шаҳрида, Навоий вилоятининг Қизилтепа, Сурхондарёнинг Узун ва Бойсун, Хоразм вилоятининг Янгибозор туманларида ҳам “Истеъмолчи кутубхонаси” фойдаланишга топширилиши режалаштирилган. Йил якунларига қадар республикамиз бўйича “Истеъмолчи кутубхонаси” сонини 47 тага етказишни ният қилиб турибмиз. Бу ишларга кўрсатаётган эътибори ва рағбати, моддий кўмаги учун вилоятлар, айниқса Сурхондарё, Андижон, Фарғона, Хоразм, Самарқанд, Навоий ҳокимларига алоҳида эътибори учун миннатдорлик билдириб қўйишим керак.\nҚани энди ҳар бир маҳаллада ҳам оча олсак-ку ажойиб иш бўларди. Аммо бунга имконимиз йўқ. Шу сабабли туман ва шаҳар истеъмолчилар кутубхоналарини кейинчалик бир пайтнинг ўзида электрон буюртмалар асосида китобларни жойигача етказиб бериш марказига айлантирамиз ва оёқ-қўли чаққон ёшларимиз китобларни сўралган манзилларга қадар етказиб бера бошлайди. Алоҳида дастурчи ёшларимиз эса интернетдаги турли ижтимоий тармоқлар, смартфонлар учун электрон китобларни бепул тарқатиш билан шуғулланади. Бу орқали камида 2 минг янги иш ўринлари яратилиши кутилмоқда.\nУмуман олганда, яқин истиқболда ноширлик тармоғи, китоб савдоси хусусий ва чет эл инвестиция кирадиган аҳолининг ривожланаётган истеъмол бозорининг ажралмас қисмига айланиши керак. Токи, тармоқ хорижий давлатларга ҳам китобларни экспорт қилиш салоҳиятига қадар юксалсин.\nOctober 4, 2019 ТОМ\nТомди туманида ҳам ”Истеъмолчи кутубхонаси” барпо этилади


Йилига уч марта пилла ҳосили\n«Тут барги бўлса, исталган вақтда ипак қурти боқаверамиз...»\nҚизилтепанинг Қалъаи-Азизон маҳалласида истиқомат қилувчи Баҳрин опа Темирова қарийб ярим асрдан буён ҳар йили ипак қурти парвариши билан шуғулланади. Жорий йилда у одатдагидек бир марта эмас, уч марта ипак қурти боқишга муваффақ бўлди.\n— 1970 йилда Бухоро қишлоқ хўжалиги техникумига ўқишга кирганман, — дейди пиллакор опа Баҳрин ТЕМИРОВА. — 1973 йилда «Тошработ» хўжалигида 10 йил пиллачилик агрономи бўлиб ишладим. Уйда уруғ жонлантириш, ипак қурти парвариши, пилла тайёрлашга жуда қизиқардим. Пиллачилик соҳасидаги ишимни кейинчалик қизим ва келиним давом эттирди. 1993 — 2001 йиллар давомида пахтачилик бригадири бўлдим.\nБаҳрин опа бригадирлик вақтида ҳам пиллачилик билан шуғулланишни тўхтатмаган. Нафақага чиққанига қарамай, устоз-шогирд анъаналари асосида Баҳодир Адизов билан ишлай бошлаган.\n— Баҳодир пиллачилик соҳасида мендан ўзиб кетди, — дейди Б.Темирова. — Ҳамкорлигимиз бугун ҳам давом этмоқда. 20 та фермер хўжалигига ипак қурти тарқатамиз. Жорий йилда 600 қутидан зиёд ипак қурти тарқатдик.\nХонадонда ташкиллаштирилган инкубацияда уруғни жонлантириш билан бирга, пиллакор опа икки келини Ойдин Расулова ва Севара Авезова билан ипак қурти парваришламоқда.\n— Келинлигимнинг илк йиллариданоқ ипак қурти боқамиз, — дейди катта келин О.Расулова. — Пиллачилик билан шуғулланиб кам бўлмадик. 2017 йилнинг 29 мартида мамлакатимиз Президенти томонидан «Ўзбекипаксаноат» уюшмаси фаолиятини ташкил этиш чора-тадбирлари тўғрисида»ги қарорнинг қабул қилиниши бизни янада руҳлантирди. Ушбу қарор билан биз каби уй шароитида тирик пилла етиштириш билан шуғулланувчилар — жисмоний шахслардан олинадиган даромад солиғи тўлашдан озод этилди. Шу билан бирга, пиллачилик, пиллачилик тармоғи ишчилари ва тирик пилла етиштириш билан шуғулланувчи касаначиларнинг бир мавсум ишлаган даври уларга пенсия тайинлаш учун бир йил меҳнат стажига ўтиши жуда қувончли бўлди.\n— Биринчи мавсумда 45 грамм қуртдан 151,5 килограмм, иккинчи мавсумида 16 граммдан 33 килограмм ва учинчи мавсумда 40 граммдан 111 килограмм пилла топширдик, — дейди кичик келин С.Авезова. — Натижада биринчи мавсумда 1 миллион 900 минг, иккинчи мавсумда 660 минг, учинчи мавсумда эса 2 миллион 220 минг сўм даромад олдик. Шунингдек, қолган ўтинини сотдик, бу ҳам даромад.\n— Нафақа пулим ўзимга етади, — дейди Баҳрин опа. — Пилла топширишдан олинган пулни келинларимга бераман. Негаки, асосий ишни улар қилишади-да! Ипак қурти боқиб, парваришлаб, пилла олиш осон иш эмас. Биргина тут баргини ташиб келишнинг ўзи катта машаққат. Аммо барг бўлса, исталган вақтда ипак қурти боқаверамиз.\nПиллачиликдан ташқари, хонадон томорқасида чилонжийда, ёнғоқ ва турли мевалар етиштирилмоқда. Иссиқхонада 30 туп лимон парваришланаётгани таҳсинга лойиқ.


Киритилган сана: 2017-12-12 09:19\nҲар доимгидек, “Барселона” ҳимоя чизиғида муаммоларга дуч келмоқда. Самюэль Умтити “Сельта”га қарши 2-2 ҳисобида кечган баҳсда оёқ мускулларини жароҳатлаб олди ва энди икки ойни майдондан ташқарида ўтказади.\nАргентиналик футболчи “Барса” ўйинчилари орасида ва кийиниш хонасида анча машҳур ҳисобланади. Шунга қарамай, 32 ёшли ҳимоячининг майдондаги ўрни сўнгги пайтларда ўзгариб кетди ва ўзи ҳам “Камп Ноу”даги даври поёнига етаётганини эътироф этди.\n“Барса”даги даврим тугагани йўқ, бироқ у поёнига етмоқда” – деган эди Маскерано ўтган ҳафтада ESPN га берган интервьюсида. “Мен бу борада қарорлиман. Ишонаманки, барча даврларнинг ўз интихоси бор ва менинг “Барса”даги даврим ҳам ўз поёнига етмоқда. Мен бу қачон юз беришини биламан, аммо айтмайман” – деган эди футболчи.\nШунга қарамай унинг кетиши барча учун маълум. Аргентиналик футболчи қишки трансфер вақтида бу мавсумда клуб сафида 8 ўйин ўтказганидан кейин, захирада қолмоқчи эмас ва бошқа клубга кўчиб ўтмоқчи.\n“Ливерпуль”нинг собиқ аъзоси жамоадошларига январда кетишини маълум қилган. У тушуниб етдики, Жерар Пике ва Умтитининг ҳимоя жуфтлиги туфайли унга асосий таркибдан муқим жой ажратилмаган.\nМаскерано клуб сардорларидан бири ва унинг мавсум якунига етишини кутиши яхшироқ бўларди. Айниқса, у Аргентина таркибида олган жароҳатидан соғайиб, эндигина бир неча ҳафтани ўтказди.\n“Барселона” унинг талабига розилик билдириши мумкин, чунки футболчининг вазиятини тушуниб турибди. У 2011-йилда Лионель Мессининг тавсияномаси билан ...


Боймуроднинг пойтахтдаги саргузаштлари. Яна прописка муаммоси ҳақида\n15:20 / 23.04.2017\nЖурналист Аброр Зоҳидов энг долзарб муаммолардан бирини қаламга олди.\nПрописка! Мени тушундингиз...\nСўнгги вақтлардаги ислоҳотлар самараси ўлароқ, муаммоларни яшириш эмас, уларни ечишга бўлган интилишлар туфайли айрим масалаларда очиқча сўзлаш имкони туғилмоқда. «Кун.uz» сайти бу борада анчагина фаол бўлиб, улоқни илиб кетганини тан олиш керак. Чунки кўпчилик сингари мени ҳам қийнаётган муаммолар акс садосини айнан шу сайтда кўраяпман.\nСарлавҳаданоқ англаб етдингиз. Менда ҳам пойтахт пропискаси йўқ. Не ажабки касбимиз, келажак бўйича тасаввуримиз, умуман орзу-ҳавасимиз туфайли пойтахтда яшаймиз, айбга буюрмайсизлар энди. Оиламиз билан яшайдиган уйимиз бор, бўйи чўзилиб қолган ўғлимга атаб ҳам уй олиб қўйганман. Ҳаммаси оқибатли яқинларнинг номида. Ҳар йили ижара шартномаси, ҳар олти ойда прописка деб уларни безовта қилиб турамиз. Шуларнинг борига шукр.\nМайли, шу давлатнинг фуқароси бўлиб, қонун ҳужжатларидаги чекловларга буйсунишга мажбурмиз. Бу гапим ҳам бирортангизга янгилик эмас.\nГап бошқа ва қизиқ жиҳатлар ҳақида.\nҲозирча биз учун доимий прописка орзулигича қолмоқда, вақтинчасини амаллаб турибмиз.\nМаълумки, пойтахтда милиция мақомидаги инсон борки прописка масаласи кўтарилганда қўлидаги яшил китобни очиб «... Тошкентга бошқа ҳудуддан келган фуқаро 5 кун ичида вақтинча пропискадан ўтиши керак...» деган жумлаларни ўқловдек кўрсатади.\nУ ҳақ! Шундай ёзилган. Лекин амалда бунинг иложи борми?\nЯнги талабларга кўра вақтинча пропискага кириш учун аввало ижара шартномаси, уй эгасинининг розилиги, ишхонадан маълумотнома (қизиғи бирор ишга кириш учун прописка зарур, прописка учун эса ишхонадан маълумотнома) ва яна аллақанча ҳужжат талаб қилинади.\nДемак худди биз каби бугунги қаҳрамонимиз, айтайлик Хоразмдан пойтахтни забт этиш учун ташриф буюрган Боймуродга вақтинчалик прописка зарур (тошкентликлар (ёки пойтахт пропискаси борлар), «забт этиш» жумласини нотўғри тушунманг, дунёнинг ҳамма давлати ўз олдига катта мақсадларни қўйганларнинг йирик шаҳарларга интилиши табиий жараён).\nХуллас чемоданини кўтарган Боймурод поезддан тушди. Унинг ихтиёрида катта муддат - роппа-роса 5 кун бор.\nШитоб билан ишга киришади ва вақтинчалик прописка шартларини билиш учун паспорт столига йўналади. О, одамнинг кўплигини қаранг! Ҳамма ҳар хил мақсадда келган, лекин 80 фоизи Боймурод билан дардкашов.\nМайли, битмайдиган иш бор эканми? Хуллас бир амаллаб вақтинчалик прописка учун зарур бўлган ҳужжатларнинг узунгина рўйхати қўлга киритилади. Ўҳҳў! Бунча ҳужжат билан космик кема учириб юбориш мумкин дейсизми? Йўқ, эпалаганлар бирпасда тўғрилаяпти.\nДемак биринчи навбатда ижарага уй топиш керак экан.\nВариантлар мингта, лекин нархи, жойи ва энг муҳими эгаси шартнома тузиб, пропискага қўйиб берадигани муаммо. Тахминан уч-беш кунда (бу энг тези) керакли уй ҳам топилади. Ижарагирнинг Тошкан пропискаси йўқлигини билиб қошини чимириб турган уй эгаси бир ойлик пулни олдиндан олса-да, чеҳраси очилмайди. Ҳали ҳожатбарор маклерларнинг хизмат ҳақи турибди.\nМайли, пул бўлса чангалда шўрва. Бу ҳам ҳал қилинади дейлик. Уй эгаси эртагаёқ кўчиб кириш мумкинлигини айтса, омад қуши Боймуроднинг бошига қўнибди. Лекин одатда уй фалон куни бўшайди, аввал ижара шартномаси билан прописка қилинади, кейин кирилади, деган шартлар қўйилади. Борингки буларга ҳам энг тези икки кун кетади. Энди уй эгаси бир-икки кунлик иши борлигини, шундан кейин ижара шартномаси учун керакли ҳужжатларни тайёрлашини айтади. Икки кундан кейин қўнғироқ қилган Боймурод қуйидаги мазмунда жавоб олади: «Паспортистка сешанба куни тушдан кейин, пайшанба ва шанба кунлари тушгача ишларкан. Сешанба куни бориб роса навбатда туриб улгурмадим. Энди пайшанба куни борарман...». Боймуроднинг пойтахтда қонуний бўлиш муддатлари сония сайин тугаб бормокда! У зудлик билан ё Тошкентдан чиқиб кетиши керак, ёки...\nХуллас рухсат берилган муддат ўтиб бўлди. Боймурод бирорта қоғозни қўлга киритгани йўқ. Бу орада кутилган ҳолат юз беради. Кўчада ундан ҳужжатларини сўраган милиция ходими гажакдор имзо билан жарима қоғози ёзиб беради. Нима ҳам дейиш мумкин, қонун бор, нозир ҳақ, жарима тўланиши лозим. Ўтган кунлар давомида узлуксиз харажатлар туфайли чўнтаги ҳувиллабгина турган Боймурод итоаткор фуқаро сифатида жаримани тўлайди. Лекин маъмурий ҳуқуқбузарлар рўйхатига тиркалиб қолгани чатоқ бўлди-да...\nЯна икки кун ўтади (бу ҳам энг тези) ва уй эгаси ҳужжатлар тайёр бўлгани, нотариусга боравериш мумкинлигини айтади.\nЭҳҳе! Одамнинг бари нотариусда экан-ку. Давлатга узлуксиз пул тушириб турган бундай ташкилотлар кўпайтирилса, ҳаммага осон бўлмайдими? Катталар бир нарсани билмаса қилишмайди! Ақлинг етмаганига аралашмагинг маъқул.\nРўйхатга тахминан ўттиз еттинчи бўлиб ёзилган Боймуроднинг навбати шу кунларда келиши қийинов. Уй эгаси ҳам вақти зиқлигини айтиб ёзғириб қўяди. Эртасига кимгадир яхши гапириб, кимнидир алдаб, рўйхатда бору, ўзи йўқларнинг номидан бир амаллаб кириб олади. Амали нотариусга ёрдамчи бўлса-да, савлати колхозга раис бўлгудай йигит хушламайгина кутиб олиб, ҳужжатларни синчиклаб текширади. Тахминан 90 фоиз ҳолда ҳужжатда камчилик чиқади. 10 фоиз ҳолларда бир топширишдаёқ «ўтади». Ёрдамчи ҳужжатларни олиб қолиб шартнома қилиш кунини белгилайди. Одатда эртага тушдан кейин. Бўлмаса индинга... ёки яна ноаниқ. Ижара шартномаси қилаётганлар кўп бўлса, нотариус нима қилсин?\nУй эгасининг димоғидан ростмона қурт ёғила бошлайди. «Ишим кўп эди, тўйдан қолиб кетдим...». Пулини ўша ёғилаётган қуртдай санаб берган бўлсанг ҳам ишинг тушиб турганидан кейин чидайсан-да, нима қилардинг?\nШу куни жуда қизиқ бўлди. Кўринишидан аввалги нозирга ўхшайди, лекин гап сўзидан бошқа экан. Бўлмаса «ака, кечагина жарима солдингизку, яна ёзманг» деган гапга ишонган, илтижоларга сал юмшаган бўларди-да. Нозир ҳам нима қилсин, маъмурий ҳуқуқбузарлик бўлганидан кейин жаримага тортиш керак-да. Ҳужжатлар тайёрланаяпти, деб қонунни бузаётган қанча, қайси бирига ишониш мумкин? Яна жарима, яна Боймуродбой рўйхатда...\nИкки кун ўтиб олтинга тенг шартнома қўлга тегди! Аммо бугун кеч бўлди, эртага эса пайшанба, паспорт стол ишламайди. Жума куни борар... Ана мана деб 20 кун ўтиб кетибди. Бу орада Боймурод пойтахтда қонуний бўлиш муддатини уч карра ўтказиб юборган бўлсада, бор йўғи икки марта жарима тўлади. Бир омад бўлса шунчаликдирда!\nХуллас ҳамма ишни ҳал қилган Боймурод жума куни паспорт столга ғоз юриб кириб боради. У қўлтиқлаган ҳужжатларни кўришса оғизлари очилиб доимий рўйхатга ҳам қўйиб юборишса ажабмас.\nЛекин арининг уяси деганлари бунчалик бўлмасов. Икки юз чоғли одам ҳужжатини топшириб олиш ишқида ёнмоқда. Лекин қабул қилувчи ходим битта! «Эшик ёнига амаллаб етиб олиб биттагина кўрсатиб чиқай, ҳаммаси жойида бўлса навбатда тураман, бекорга вақтимни йўқотмай» десангиз тахминан эллик киши хор бўлиб жавоб беради: «Биз ҳам шу бир марта кўрсатиш учун уч кундан бери кутамиз!».\nҚабул тушгача, тайёр ҳужжатларни бериш тушдан кейин. Паспорт столи эрталаб саккиздан кеч саккизгача тиним билмай ишлайди.\nМайли, саргузаштларни қисқа қиламиз. Қайсидир куни навбат келади, қаердадир бориб бармоқ излари олинади... Ҳужжатлар кўриб чиқилади!\nПаспорт столининг масъул ходими иши кўплигидан бошини кўтармай дейди:\n«Уй эгасини чақиринг, розилиги керак».\n«Ижара шартномасини қилиб берган-ку, шу розилиги эмасми?»\nХодим унга бошдан оёқ қараб қўяди.\nБоймурод ўз таажжубининг қонун талаблари олдида нақадар асоссизлигини тушуниб изза бўлади. Қайтатдан навбатда турган Боймуродга қўшилиб уч соат кутган уй эгаси бу сафар очиқча норозилик билдиради: «Ижарага уй бермай, солиқ тўламай ҳар нарса бўлай...».\nРозилик ҳам амаллаб олинади. Ходим яна бошини кўтармайди:\n«Бир ҳафтадан кейин хабар олинг».\nБоймурод хотиржам уйга қайтади.\nЭртасига эшик тақиллайди. Участка нозири Фалончаев!\nПрописка йўқ, жарима!\n«Ака, ҳужжатларни топширдим, яқинда чиқади. Қолаверса кеча кўчада икки марта ушлаб жарима қилдинглар-ку!».\n«Улар бошқалар, бу менинг ҳудудим. Ҳужжатларни топширган бўлсангиз аввал прописка қилиб, кейин кўчиб кириш керак эди. Унгача қаерда яшашингиз менинг ишим эмас!».\nБоймуроднинг тепа сочи тикка бўлади. Лекин начора? Қонун бор, нозир ҳақ. Айб ўзида, 23 кундан бери қоидаларни бузиб яйраб юрибди-ку. Лекин ҳартугул нозир тушунадиган одамга ўхшайди, нима қилсаям шу ҳудуднинг одами-да. Ўзбек ўзбекка қайишмайдими? Салом-алик дегандай...\nБир ҳафтада иш бита қолмайди. Боймурод вақтинчалик прописка қоғозини шу ишга киришганидан сўнг 33 кун ўтиб қўлга киритади. Бу тез битгани ҳалиям. Қоидани 6 марта бузса-да, уч марта жарима билан қутулди. Шу-да бир йигитнинг толеси.\nМуҳр босилган ярим варақ қоғозга қараб Боймуроднинг кўзига ёш келади. «О прописка, сени қанчалар соғингандим-а. Вақтинчалик бўлсанг ҳам мен учун ўз юртимда қанчалик ҳуқуқлар берасан! Қоғозбозлик билан курашиш асрида мен учун қоғозлар ичра аълосисан!»\nР. S. ... олти ой ғизиллаб ўтиб кетади...\n20:40 / 04.05.2018\nТошкентда ходимларини прописка қилиш ваколатига эга ташкилотлар сони яна биттага кўпайди\n12:12 / 04.05.2018


Янги йил оқшомида одамлар қайси дастурларни кўп томоша қилди? — manzur.uz\nЯнги йил оқшомида одамлар қайси дастурларни кўп томоша қилди?\nmanzur.uz / 05.01.2020 98\nЯнги йил оқшомида қайси маҳаллий телеканаллар ўзбекистонликлар орасида энг машҳур бўлгани, хусусан, ҳамюртларимиз қайси дастурларни кўп кўришгани маълум бўлди.\nKantar Media Uzbekistan компанияси маълумотларига кўра “Sevimli” телеканали ушбу рейтингда пешқадамга айланди. Иккинчи ўрин – “ZO`R TV”, учинчи ўрин эса, “Milliy” телеканалига насиб этди. Тўртинчи ўринни «Mening Yurtim» канали эгаллади.\nАниқланишича, ушбу телеканалларда Президентимиз Шавкат Мирзиёевнинг Ўзбекистон халқига йўллаган Янги йил табриги энг кўп томоша қилинган (Sevimli телеканалида томошабинлар — 29,9%, “ZO`R TV” телеканалида — 18,4%, “Milliy” — 11,7%, “Mening Yurtim” — 5,7% ).\nАлбатта, байрам оқшомида томошабинлар ёрқин, ранг-баранг ва мусиқий кўрсатувларни кутишган. Янги йил дастурлари томошабинларда алоҳида қизиқиш уйғотди. Байрам арафасида “Sevimli”да намойиш этилган “Севимли Янги йил шоуси” (томошабинлар — 25,1%) биринчиликни эгаллади. “ZO`R TV” да намойиш этилган «Янги йил бекати» телевизион рейтингда иккинчи ўринга (19,3%) кўтарилди, “Sevimli” телеканалидаги «Менинг қайнонам генерал: Янги йил пазандалик шоуси” (14,6%) учинчи ўринни эгаллади.\n“Milliy” телеканалнинг «Xos mos» (7,7%) ва “Янги йил Озода Нурсаидова билан” (6,5%) дастурлари ҳам томошабинларни қизиқтира олди.\nKalit so`zlar: телеканал, янги йил\nТадқиқот: секин юрадиганлар тез қарийди\nПолда ухлаш фойдалими?


Quvasoy.uz - ОНА ТИЛИНИ БИЛИШ – ҲАЁТИЙ ЭҲТИЁЖ\nОНА ТИЛИНИ БИЛИШ – ҲАЁТИЙ ЭҲТИЁЖ\n2020-02-12 09:35:34 63\nУлуғ адиб ва мутафаккирлар ўз миллий тилининг равнақи, истиқболи учун курашган. Бу жиҳатдан Алишер Навоий ижоди ва фаолияти барча авлодларга юксак намуна.\n“Муҳокамат ул-луғатайн” асарида шоир бу муҳим муаммо хусусида шундай ёзади: ”...халқ орасидан чиққан истеъдод аҳли салоҳият ва қобилиятларини ўз тиллари турганда ўзга тил билан зоҳир қилмасалар ва ишга солмасалар эди. Агар иккала тилда ижод этиш қобилиятлари бўлса, ўз тилларида кўпроқ ёзсалар эди”.\nНавоий ҳақиқий миллатпарвар мутафаккир шоир сифатида ўзбек тили ва адабиётининг нечоғлик бой, ранг-баранглиги ва чексиз имкониятларини бутун ижоди ва серқирра фаолияти билан исботлаб, унинг нуфузини жаҳон миқёсига олиб чиқди.\nҲар бир халқнинг ўзлигини намоён этувчи миллий ва умуминсоний қадриятлари бўлади. Тириклик учун тоза ҳаво билан қуёш нури, нон ва сув қанчалик ҳаётий зарурат бўлса, миллатнинг яшаши, равнақ топишини ҳам она тилисиз тасаввур этиб бўлмайди. Тоғ чўққиларининг юксаклиги олисдан қаралганда яққолроқ кўринади. Бу ташбеҳни ўзбек тилимизга давлат тили мақоми бериш тўғрисидаги тарихий қонунга нисбатан ҳам қўллаш мумкин.\nМустақиллигимиз шарофати билан яратилган кенг ҳуқуқ ва имкониятлар натижасида ўзбек тилининг миллий ўзига хослиги, унинг тарихий илдизлари чуқур ва манбалари бой эканлиги янада яққолроқ намоён бўлмоқда. Лекин баъзан тилимизни соф туркийча қиламиз, деб ҳаммага тушунарли бўлган байналмилал-интернационал сўзларни ҳам ўзбекчалаштиришга уриниш ҳоллари бўлмоқда. Масалан, самолёт сўзи ўрнига “тайёра”, аэропорт ўрнига “тайёрагоҳ”, институт ўрнига “олийгоҳ”, транспорт сўзи ўрнига “нақлиёт”, туман ё район ўрнига “ноҳия” каби ишлатилиши ва талаффузи ҳам оғир сўзларни қўллаш ҳолатлари учрайди.\nБунинг ўрнига тилимизнинг асл бойликларини кўпроқ ўрганиш муҳим. Айниқса, Навоий, Бобур, Машраб каби мутафаккир-шоирларимиз ва Қодирий, Чўлпон, Ғ.Ғулом, Ойбек, Ҳ.Олимжон, Қаҳҳор ва Миртемир сингари улуғ адибларимизнинг ранг-баранг тили, халқчил ва сержило услубини чуқур ўрганиш маънавиятимизни ҳам, нутқимизни ҳам беҳад бойитади.\nМиллий тил ва унинг равнақи йўлида ғамхўрлик қилиш – бу бир гуруҳ мутахассисларгагина тегишли бўлган илмий-амалий соҳа ёки мавсумий бир тадбир эмас. Аксинча, бу неча авлодлардан авлодларга ўтиб, бойиб ва сайқалланиб келаётган халқ тилининг софлиги ва истиқболи ҳақида қайғуриш ўша тилнинг тўлақонли яшаш ҳуқуқи учун кураш бўлиши билан бирга бутун бир миллат маънавияти учун, унинг маърифати ва маданияти учун ҳам курашдир.\nАбдулла Қодирий ва Абдулла Қаҳҳорлар халқ тилини ўрганишни ҳамиша ёзувчининг асосий вазифаси деб қараган. Бинобарин, бу жиҳатдан ҳам Абдулла Қаҳҳор ҳозирги ижодкор ёшлар олдида эъзозли бир устоз бўлиб гавдаланади. Негаки у умрининг охирига қадар ижод қилишдан тўхтамагандек, тилни ўрганишни ҳам ҳамиша ёзувчилик меҳнатининг ажралмас бир қисми деб билади. Чунончи, 1967 йили “Вопросы литературы” журнали саволларига жавоб берар экан, жумладан, қуйидагиларни айтган эди: “Агар ёзувчи тоза виждонли бўлса, унинг учун асар ёзиш йил сайин қийинлашиб боради. Ёзувчи ҳеч қачон “Мен ёзишни яхши ўрганиб олдим” деб, ўзини хотиржам қилмаслиги керак”. Бу сўзлар ёш ижодкорларни ўзларига талабчанликни оширишга ва бадиий тил сирларини эгаллаш йўлида доимий изланишга ундовчи эзгу бир даъватдир.\nҚалбида истиқлол ёлқини сўнмаган Абдулла Қаҳҳор она тилимизнинг матонатли жонкуярларидан эди. Ибратли бир ҳолат: Абдулла Қаҳҳорнинг адабиёт ва танқидчилик ёхуд ёшлар маънавияти ва маданиятига бағишланган биронта нутқ ё мақоласи йўқки, унда адабий тилимизнинг беқиёс бойлиги ва имкониятларидан фахрланиб ёзмаган ёхуд унинг жиддий муаммоларидан ташвишланиб, кескин фикрлар айтмаган бўлсин. Мана Абдулла Қаҳҳорнинг 60 йиллар муқаддам ҳозирги Жаҳон тиллари университети талабалари билан учрашувдаги нутқидан бир парча: “Сизлар институтни битиргандан кейин жойларга бориб ўқувчиларга инглиз, немис, француз, испан тилларини ўргатасизлар. Менинг сизларга айтадиган энг зарур гапим шуки, сизлар борадиган жойларингга чет тиллар билан бирга биринчи навбатда ўз она тилимиз – ўзбек тилига чексиз муҳаббат туйғусини олиб боринглар! Ўзбек тили – ғоят бой, ниҳоят чиройли, ҳар қандай фикр ва туйғуни ифодалашга қодир эканини амалда кўрсатинглар; қаерда ва қандай шароитда ишламанглар, тил маданиятимизнинг машъали бўлинглар!”\nБу сўзлар замиридаги ҳаётий маъно, эзгу мақсад ва тилак мустақил Ўзбекистонимизнинг келажаги бўлмиш бугунги ёшларимиз учун ҳаётий бир дастуриламал бўлиши билан бирга, айни вақтда, улар буюк Навоийнинг шоирларимиз ўз она тили – “туркийда кўпрак ёзсалар эди” деган асрий орзуси ҳам, энг аввало, миллатимизнинг маънавий эҳтиёжи ва камолоти билан боғлиқ эканлигини англашга ёрдам беради. Адабиётимиз ва тилимизнинг “сергак ва жасур посбони” бўлган Абдулла Қаҳҳор ҳам жонажон юртимиз ва халқимизнинг фаровон ҳаёти ва ёрқин келажагини, бетакрор миллий маданиятимиз ва адабиётимиз тараққиётини бой ва гўзал она тилимиздан айро тасаввур этолмасди.\nАбдулла Қаҳҳорнинг умри сўнггида ёзган фикрлари ҳам бу муаммонинг нечоғлик муҳим эканлигидан гувоҳлик бериб туради: “Адабиёт – бу тил! Мен шу вақтга қадар бирор ёзувчининг тилсиз, имо-ишоралар билан бадиий асар яратганини эшитганим йўқ. Агар мендан “Сиз учун тил бадиий ижоднинг бошқа муаммолари орасида қандай ўрин тутади?” деб сўрашса, мен жавоб беришга қийналаман. “Асосий ўринни”, дейишдан бошқа сўзим йўқ”. Бу сўзларда ёзувчи ҳамиша қатъий амал қилган муқаддас ишонч ва эътиқод мужассам. Эндиликда уларни Абдулла Қаҳҳордек буюк адибнинг барча ижод аҳлига қолдирган эзгу бир васияти сифатида ҳам хотирлаш ва қадрлаш адолатдан бўлади.\nАфсуски, ёшларимизда она тили ва адабиётимизни ўрганишга меҳр ва иштиёқ сустлашган ва саводхонлик ҳам паст. ОТМга кириш тестида она тили шарт қилиб қўйилиши тўғри. Лекин бўлажак филолог ва педагог-ўқитувчилар она тили ва адабиётдан иншо ёзишлари мақсадга мувофиқ бўлар эди. Бошқа йўналишларда ҳам ўзбек тили ва адабиёти ўтилиши зарур. Аммо илмий-назарий тушунча ва қоидалар мажмуасидан иборат фан сифатида эмас, бадиият ва нафосатни қалбан англаш, ижодий фикрлаш ва мушоҳадага ўргатувчи санъат тури сифатида ўтилса, ёшларнинг комил инсон бўлишларида беқиёс аҳамият касб этиши, шубҳасиз.\nЁшларимиз мумтоз асарлар (шеър ва бадиий матнлар)ни тушуниб ёдлаш, улардаги бадиий сўз жилолари ва тагмаъноларини ҳаёт билан ва инсон руҳияти билан боғлаб таҳлил этишни ўргансалар эди. Кўп йиллик тажрибамдан бир-икки мисол келтирай. Навоийнинг қуйидаги сатрлари маъноси ва шоирнинг ғоявий-бадиий нияти ҳақида юзлаб талабалардан сўралганда, тўрт-бештаси умумийроқ тарзда ҳаминқадар жавоб беришга интилди. Ҳолбуки, шу икки сатрда ҳам Навоий инсон умри мазмуни ва камолоти даражасини теран ифода эта олган:\n“Киши агар киши бўлса, ўзин киши демагай,\nҚилурда ҳеч ишин ҳам киши иши демагай”\nКейинги мисраларда эса сўз санъатининг ўзига хослиги ва бадиий ҳақиқатнинг талабчан китобхонларга ҳам кучли таъсири шарқона ҳикмат тарзида ёритилган:\n“Сўз ичраки ёлғон эрур нописанд,\nЧу назм эттилар қилди доно писанд”\nЁки турли вилоятларимиздан келган 500 нафардан ортиқ талабадан Чўлпоннинг бундан 100 йил илгари ёзилган “Ўзбегим” шеъридаги\n“...Дунёда ҳамма халқ қизиққан гавҳардек бебаҳо от эди,\nҲуррият бўлганда сен келдинг минайин семирган отга деб...”\nсатрлари замирида ифодаланган маъно ва туйғулар ҳақида фикрлари сўралганда, афсуски, кўплари бу ҳақда ҳали ўйлаб ҳам кўришмаган экан.\nБаъзи таниқли танқидчи – адабиётшуносларимизнинг мақола ва тадқиқотларида бадиий асар тили масаласига деярли эътибор берилмаслиги ҳам жиддий муаммо. Етук бир шеър, достон ё ҳикоя, қисса ё роман ҳақида тақриз ё салмоқли мақола ёзсагу, ўша бадиий асарнинг тили, услуби ва муаллифнинг сўз санъати ҳақида деярли фикр юритмасак, шуни таҳлил ва тадқиқ, деб атаб бўладими?\nSo'nggi marta saytdagi ma'lumotlar 20.03.2020


Ўзбекистонда ҳаво ҳарорати пасайиши кутилмоқда – Ўзгидромет - EFFECT.UZ\n. 15:37 | 18.10.2021\nЎзгидрометрология маркази Ўзбекистонда ҳаво ҳарорати ҳафта охирига бориб пасайиши ҳақида маълум қилди.\nБугун Ўзбекистон ҳудуди бўйича ҳаво ҳарорати меъёрдан 3-4° га юқори бўлган кам булутли ва ўртача илиқ об-ҳаво сақланиб туради.\nБундай ҳолат ҳафтанинг ўртасигача давом этади, ҳудудларнинг катта қисмида ёғингарчилик кутилмайди, ҳарорат фонининг юқорилиги сақланиб туради – кечалари 7-12° илиқ, кундуз кунлари 22-27° илиқ бўлади.\nПайшанба куни нам ва совуқ ҳаво массалари республиканинг барча ҳудудларига таъсир этади. Кўпчилик вилоятларда ёмғир ёғади.\nЭнг чекка шарқий ҳудудларда ёмғир ёғиши кечқурун кутилмоқда. Қорақалпоғистонда ва Хоразм вилоятида ёғингарчиликсиз ҳаво бўлади. Ҳаво ҳарорати кундуз куни 13-18° илиққача пасаяди, бу меъёрдан 2-4° паст бўлади.\n21-22 октябрда тоғ олди ва тоғли ҳудудларда ёғингарчилик (ёмғир, қор), баъзи жойларда кучли бўлади. 21-23 октябрда республика бўйича шамол тезлиги 15-20 м/с гача кучайиши мумкин. 22-23 октябрда Ўзбекистоннинг айрим вилоятларига туман тушиши мумкин.


Болаларга беринг дунёни | O'zLiDeP\nOʻzLiDeP Шайхонтоҳур туман Кенгаши халқ депутатлари туман Кенгашидаги партия депутатлик гуруҳи билан ҳамкорликда “Болаларга беринг дунёни” деб номланган байрам тадбири ўтказди.\n“Машҳура устоз” ўқув марказида ташкил этилган тадбирда тумандаги 37-сонли имконияти чекланган болалар мактаби ўқувчилари, “Хувайдо”, “Боғкўча”, “Зафаробод” ва “Кўкча Дарвоза” маҳаллаларидаги ижтимоий ҳимояга муҳтож оила фарзандлари қатнашди.\nМутахассисларнинг таъкидлашича, 1950 йилдан эътиборан 1 июнь Халқаро болаларни ҳимоя қилиш куни сифатида нишонлана бошланган. 1989 йилда БМТ Бош Ассамблеяси болалар ҳуқуқлари тўғрисида конвенция қабул қилган. Унда бутун дунё мамлакатлари учун болалар ҳуқуқларини ҳимоя қилишни таъминлаш тўғрисидаги қонун янада мустаҳкамланган.\n“Дунёда бу куннинг байрам қилинишидан мақсад кенг жамоатчилик диққатини болалар муаммоларига, уларнинг ҳуқуқларини ҳимоя қилишга қаратишдир, – дейди OʻzLiDeP депутатлик гуруҳи аъзоси Бобуржон Расулов. – Зеро, бугунги куннинг боласи, эртанги куннинг каттаси. Бугун парваришлаган ниҳолимиздан эртанги кун маънавият мевасини оламиз.\nТадбир сўнгида ташкилотчилар томонидан болажонларга байрам совғалари топширилди.


Канадалик олимлар коронавирусга қарши самарали ҳимоя воситасини топди - Bugun.uz\nКанадалик олимлар коронавирусга қарши самарали ҳимоя воситасини топди\n16:04 | 24-12-2021\nКанададаги Ватерлоу университети олимлари соф мис ёки мис зарраларини ўз ичига олган бирикмалар SARS-CоV-2 вирусини тезда фаолсизлантириши ёки йўқ қилиши мумкинлигини аниқлади. Бу ҳақда «APL Materials» журналида чоп этилган мақолада маълум қилинди.\nМаълум қилинишича, тадқиқотчилар 6 хил юпқа мис ёки мис оксиди қопламасининг генетик жиҳатдан SARS-CоV-2’га ўхшаш коронавируснинг HCоv-229E тури билан ўзаро таъсирини ўрганган.\nМаълум бўлишича, мис ва мисни ўз ичига олган бирикмалар вирусга қарши таъсирга эга. Тадқиқотчиларнинг таъкидлашича, мис қопламаси тиббий ниқоблар матосида қўлланиши мумкин, бу эса уни таққанда ҳимояни сезиларли даражада оширади.\nМаълумот ўрнида, Италиялик олимлар Ўрта Ер денгизи парҳези организмда коронавируснинг оғир шакли ривожланиши хавфини камайтириши мумкинлигини аниқлаганди.\nКелтирилишича, Ўрта Ер денгизи парҳези сабзавот, мевалар, ёнғоқ, дуккакли ўсимликлар (нўхат, ловия ва ясмиқ), қайта ишланмаган зайтун мойи ва балиқни ўз ичига олади.\nАввалроқ Кореяда ўзбекистонлик фуқарода «омикрон» штами аниқланганди. Шунингдек, коронавируснинг «омикрон» штамига қарши вакцина қандай бўлиши керакли маълум бўлган.


АДАБИЁТ НАДИР? - “Китоб дунёси” газетаси сайти\n1009 марта кўрилган.\nАдабиёт ҳар бир миллатнинг ҳисли кўнгул тарихининг энг қоронғу хоналарида маишат (тирикчилик)нинг кетишига қараб ҳар хил тусда ва рангда битушкан, файзли тил бирла тақдир этула олмайдирған бир гулдир. Ушбу яшадигимиз муҳит доирасинда анинг тўлқуни одамнинг ҳар хил маишатига қараб ўзгарадир.\nҲар синф, халқнинг ўзига махсус оҳанги, ўзига таъсир қиладурған зори бўлур. Мана шул муҳит бўшлиғинда бўлган қатъий тўлқуннинг бир-бирига бирлашмагидан ҳар одамга ҳар хил шодлиқ ва ё хўб аччиқ таъсир этмагиндан одамнинг кўнглида ўзи билмасдан ўрнашуб қолғон ва ҳар вақт, умрининг охирига қадар сақланатурғон қайғуланмак ва ё кўкрак кериб қўб дам олурдай “оҳ” урмаклар — ҳамаси кўнгилда ҳар хил рангда, ҳар хил кайфиятда тўлуб ётқан адабиёт хосасиндан саналур. Киши баъзи вақтда шодлиқдан кулур ва баъзи вақтда кўз ёшини тўкуб йиғлар, “оҳ” тортар. Одамнинг мундоғ ҳар хил кайфиятга кируб турмоғи ўз ихтиёри ила бўлмай, балки маишати йўлида ҳар вақт учраб турадурған фалокатнинг анга баъзи вақтда зулм кўрсатмоғи ва баъзи вақтда бир яхшилик кўрсатуб суюндирмоғидин келуб — яхши кўрганда суюниб, ёмонлиқ кўрганда йиғлаб — шундоғ бўлуб икки турли ўзгаруб турар, баъзи вақтда фалак бир одамни қайғуга солар, ул ўзи тушуниб, ўйлаб туруб, “оҳ” тортуб йиғлар. Бу ҳасратларни ўз ичига сиғдиролмас. Бировга айтса, «вой бечора» дермукин, деб ўз қайғусини бировга айтмакка тилар. Тўп- тўғри айтганда ул қадар таъсир қилмас. Адабиёт ила айтганда, албатта, таъсир қилар. Меним бир ошнамнинг ўлдиги хабари келар. Мен ҳеч хафаланмайман. Бир вақтда мактуб келар, мактубда аларнинг кўрган кунлари адабиёт ила бундай ёзилур:\nМана шуни ўқуб, албатта, бир таъсир ила аларнинг қайғусига қўшулурмиз. Бир бола ухламаса, алла айтарлар. Бола тез ухлаб кетар. Чунки ул андин бир лаззат ҳис қилур. Эски боболарининг бир маъшуқа учун Кошғар тарафларга яёв борганини ва йўлда ўғрилар тарафидан ўлтурулгани ғоят яхши оҳанг билан айтилур. Ул вақтда бола таъсириндан ухлаб кетар. Шунга ўхшаш ўзининг шавкат ва ғайрати ила замонасида бутун дунёни ҳавор ва даҳшатга солғон жаҳонгирларнинг ўтказган кунларин ва даврларин тарихларда кўрса ва эшитса ҳар киши юрагида бир ботирлиқ ва бир фидокорлик ҳис этар ва қаҳрамонона умидларда бўлинур.\nМана шундай қаҳрамонона умид, қаҳрамонона ҳис ва қаҳрамонона ғайрат — барчалари тарихий адабиётнинг натижасидан бошқа нарса эмасдир. Ҳеч тўхтамасдан ҳаракат қилуб турған вужудимизга, танимизга сув-ҳаво не қадар зарур бўлса, маишат йўлида ҳар хил қора кирлар ила кирланган руҳимиз учун ҳам шул қадар адабиёт керакдир. Адабиёт яшаса — миллат яшар. Адабиёти ўлмағон ва адабиётининг тараққийсига чолишмаю ва адиблар етишдирмаған миллат охири бир кун ҳиссиётдан, ўйдан, фикрдан маҳрум қолуб, секин-секин инқироз бўлур. Муни инкор қилиб бўлмас. Инкор қилғон миллат ўзини инқирозда эканун билдирур.\nБиздан бошқа миллатларга кўз солсак кўрамизки, аларнинг олти ёшдан олтмиш яшар қариларина қадар адабиётдан бир лаззат олуб охир умрига қадар адабиёт ўқуб эшитмакни вазифаи миллиясидан ҳисоб қилур. Мана, шунинг учундирки, Оврўпонинг ҳар шаҳар ва қишлоқларида ҳар кун, ҳар ҳафта адабиёт кечалари қилинур, адабиёт ўқилур, нутқ сўйлануб халқ кўб кируб таъсирланурлар. Мана татар қардошларимиз йилда бир дафъа бўлса ҳам шаҳар ва қишлоқларида “Адабиёт кечалари” қилуб халқға руҳ беруб кўб олқишлар, офаринлар олдигини газеталардан ўқуб турмакдамиз. Бизлар эсак адабиётдан лаззат олмак бир тарафда турсун, ҳатто боболаримиз ва билхосса “Ислом маданияти” замонинда катта рўл ўйнаған ва аларнинг маишатларин кўрсатган таърих умумийларни ўқуб англамакдин ҳам кўб йироқ турамиз.\nБизнинг уламо ва эшонларимиз тўн киймакдан, авомларимиз чойхоналарга чиқуб чой ичмакдан ва зиёлиларимиз эса Оврупо кийимликларидан ва қийматлик папирўсларидан лаззат олурларки, «адабиёт нима?» десанг, жавобиға юқорида айтилганча «яъни, масалан»дан бошқа жавоблари йўқдир. Мана шунинг учундирки, кундан-кунга руҳимиз тушуб, келадирған истиқболимизга умидсиз қараб, бошқа миллатлар каби шод ва умидли яшамаймиз ва бизда шодлик ва руҳ бўлмагани учун, бир ишни қиламиз деб энди ўйлаганимизда ўй йўқ — фикрлар чочилуб, ақлларимиз паришон бўлуб кетар.\nАдабиёт чин маъноси ила ўлган, сўнган қаралган, ўчган, мажруҳ, ярадор кўнгилга руҳ бермак учун, фақат вужудимизға эмас, қонларимизга қадар сингишган қора балчиқларни тозалайдирған, ўткур юрак кирларини ювадурған тоза маърифат суви, хиралашган ойналаримизни ёруғ ва равшан қиладирған, чанг ва тупроғлар тўлган кўзларимизни артуб тозалайдирған булоқ суви бўлғанликдан бизға ғоят керакдир.\nЭнди, эй, қардошлар! Адабиёт ўқуйлик. Адиблар етишдирайлук, «адабиёт кечалари» ясайлук. Руҳ, ҳис, туйғу, фикр, онг ва ўй олайлук, билайлук. Агарда «баёз» ва бемаъни бир-икки дона китоблар ила қолсак, маҳву инқироз бўлурмиз. Юрагимиз кундан-кун тошдан ҳам қаттиғ бўлур. Юракни эритайлук, руҳ берайлук, инқироз бўлмайлук. Меним бу ожизона фикрима қўшилатурғанлар бўлса, адабиётнинг фойдаси тўғрусинда «Ойна» ва «Садо»ларимизга тарихий ва адабий мақола ва шеърлар ёзсунлар, китоблар тартиб берсунлар. Ҳозирда бизга бирдан-бир лозим бўлғон нарса — адабиёт, адабиёт, адабиёт…


Инсон ҳуқуқлари билан боғлиқ стратегик ташаббуслар | Ўзбекистон Халқ демократик партияси\nИнсон ҳуқуқлари билан боғлиқ стратегик ташаббуслар\n2021-02-23 09:02:14 263\nМамлакатнинг халқаро майдонда тутган ўрни ва нуфузи унинг келгуси ривожланишида асосий омиллардан бири ҳисобланади. Глобал алоқалар даврида ҳеч бир давлат халқаро ҳамжамият билан яқин ҳамкорлик қилмасдан катта ютуқларга эриша олмайди.\nПрезидент Шавкат Мирзиёевнинг БМТ Инсон ҳуқуқлари бўйича кенгаши 46-сессиясидаги нутқи, унда илгари сурилган таклиф ва ташаббуслар шу жиҳатдан жуда муҳим аҳамиятга эгадир. Ўзбекистоннинг мазкур Кенгаш аъзоси сифатида биринчи марта иштирок этиши ҳам мазкур нутққа халқаро сиёсатчилар эътибори ошишига сабаб бўлди.\nДавлатимиз раҳбари ўз нутқида юртимиз кейинги йилларда Кенгашга аъзо бўлиш учун бутун масъулиятни англаган ҳолда интилиб келганини таъкидлади, янги Ўзбекистонни бунёд этишга қаратилган демократик ислоҳотлар ортга қайтмайдиган тус олганини алоҳида қайд этди.\nНутқда аввало инсоннинг асосий ҳуқуқ ва эркинликларини таъминлаш Ўзбекистондаги ислоҳотларда энг муҳим ўринда туриши таъкидланди. 2030 йилгача мўлжалланган Барқарор ривожланиш мақсадлари мамлакатимизда «ҳеч кимни эътибордан четда қолдирмаслик» тамойили асосида амалга оширилишига урғу берилди. Бу жараёнда Инсон ҳуқуқлари бўйича миллий стратегиямиз асосий дастурий ҳужжат бўлиб хизмат қилади.\nБарқарор ривожланиш мақсадлари ҳақида гап кетганда, камбағалликка қарши курашиш бўйича бутун давлат ва жамият тузилмалари катта сафарбарлик асосида иш юритаётганини эътироф этиш мақсадга мувофиқ бўлади. Партиямиз бу йўналишдаги ислоҳотларни юқори баҳолайди ва улар ҳаётга самарали жорий қилиниши учун бутун депутатлик бирлашмалари билан фаол иштирок этади. Чунки инсоннинг устувор ҳуқуқлари амалга ошиши биринчи навбатда унинг турмуш шароити, атрофидаги ижтимоий-иқтисодий муҳитга боғлиқ бўлади. Камбағалликни қисқартириш илм олиш, касб танлаш, меҳнат қилиш билан боғлиқ ҳуқуқларни тўлиқ рўёбга чиқариш имкониятларини кенгайтиради.\nПрезидентимиз ўз нутқида партиямиз Сайловолди дастурида алоҳида илгари сурилган айрим масалаларга яна бир бор эътибор қаратганини ҳам таъкидлаш жоиз.\nХусусан, нутқда Ногиронлар ҳуқуқлари тўғрисидаги конвенцияни ратификация қилиш масаласи кутилаётгани, Ўзбекистон ногиронлиги бўлган шахсларнинг ўз қобилиятини тўла рўёбга чиқариш масалалари бўйича Минтақавий кенгаш тузишни таклиф этиши маълум қилинди.\nУшбу Конвенцияга “йигирма биринчи асрда қабул қилинган инсон ҳуқуқлари тўғрисидаги биринчи шартнома, ҳалқаро қонун тарихида инсон ҳуқуқлари тўғрисидаги энг тез келишилган шартнома”, деб таъриф берилиши бежиз эмас. Конвенция имзолаш учун очилган кундан бошлаб ҳар қандай бошқа инсон ҳуқуқлари тўғрисидаги Конвенциялардан ҳам кўпроқ имзоларни қабул қилган. Шунинг учун у инсон ҳуқуқлари соҳасида дунёдаги энг муҳим ҳужжатлардан бири ҳисобланади. Конвенция давлатларга ногиронлиги бор одамларни ҳурмат қилиш, ҳимоя қилиш мажбуриятларини кўрсатиб беради.\nЎзбекистоннинг инсон ҳуқуқлари йўналишидаги стратегик мақсадлари ҳамда партиямиз дастуридан келиб чиқиб, парламентга фракциямиз ўз фаолиятида мазкур Конвенцияни ратификация қилиш жараёнларини янада жадаллаштиришга алоҳида эътибор қаратди.


ЎзА - Фавқулодда вазиятдан комендантлик соатигача бир қадам\nФавқулодда вазиятдан комендантлик соатигача бир қадам\nЭквадор ҳукумати коронавирус сабабли ўтган сешанбадан бошлаб мамлакатда комендантлик соатини эълон қилди ва фуқароларнинг мамлакат бўйлаб сафарларини тақиқлайди, деди президент Ленин Морено.\n“17 мартдан бошлаб соат кечқурун 9 дан эрталаб бешгача комендантлик соати эълон қилинади. 14 кун давомида халқаро транспортлар, мамлакат ичидаги самолёт парвозлари ва хусусий транспортларнинг юриши тўхтатилади“, — деб ёзди у Twitterдаги саҳифасида.\nОзиқ-овқат ва дори-дармон харид қилишда машиналар ҳаракатига уларнинг рақамидан келиб чиқиб белгиланади. Душанба, чоршанба, жума ва якшанба кунлари охири жуфт сон бўлган ва охири нол билан тугайдиган рақамга эга машиналар ҳаракат қилади, қолган кунлари тоқ сон билан тугайдиган рақамга эга машиналар юради.\nЮк ва тиббий машиналар ҳаракати чекланмайди. Барча зарур хизматлар (соғлиқни сақлаш, алоқа, хавфсизлик) одатдаги тартибда фаолият кўрсатади. Комендантлик соатини эълон қилган мамлакат ёлғиз Эквадор эмас. Бугундан бошлаб Сербияда ҳам 65 ёшдан ўтган кишиларга коментдантлик соати эълон қилинди. Бу тадбирлар коронавирус тарқалишининг олдини олиш учун қилинмоқда, деди мамлакат президенти Александр Вучич.\nСербияда ўтган сешанба куни кечга бориб коронавирусга чалинганлар сони 72 кишига етди. Шу муносабат билан мамлакатда фавқулодда ҳолат эълон қилинган.\n“Аҳолининг хавфсизлигини сақлаш йўлида тўлиқ интизомни таъминлай олмаганимиз сабабли ноодатий қарор қабул қилишимизга тўғри келди. Ушби қарор инсонлар ҳаётини муҳофаза қилишга ёрдам беради… эртага маҳаллий вақт билан соат 10.00дан бошлаб ёши 65 дан ўтган кишиларнинг кўчага чиқиши тақиқланади“, — деди Вучич махсус уюштирилган матбуот анжуманида.\nЎтган душанба куни Сербия бош вазири Ана Брнабич коронавирус туфайли мамлакатда эълон қилинган фавқулодда вазият шароитида фуқароларнинг интизомга амал қилмаётганидан қаттиқ ташвиш билдирган эди ва жазо ҳамда жарималарни кучайтиришини айтган эди.\nСербияда ҳозир чегаралар ёпилган, хориждан келган сербияликларга уйдан чиқмай туриш уқтирилган. Агар бу тартиб бузилса, жарима солиниши айтилди.\nШунингдек, армия чегаралар ва тиббиёт муассасаларини қўриқлашга жалб этилди. Ўтган душанба кунидан бошлаб болалар боғчалари, мактаблар, маданият ва спорт муассасалари ёпилди. Ҳукумат нарх-наволарни қаттиқ назорат остига олган.


Ўзбекистонда Латвия нодавлат ташкилоти иш бошлади\n20:54 / 29.11.2016\nЎзбекистон Республикаси адлия вазирлиги Латвиянинг «CLEANTECH LATVIA» нодавлат ташкилотини рўйхатдан ўтказди. Бу ҳақида идора веб-сайтида маълум қилинди.\nНодавлат ташкилотга 2006 йил Ригада асос солинган бўлиб, унинг вазифаси экологик тоза технологиялар ва қайта тикланувчи энергия манбаларини ишлаб чиқаришга жалб қилиш ва ривожлантиришдан иборат.\nТашкилотнинг муассиси - Латвия биотехнологиялар ассоциацияси. «CLEANTECH LATVIA» Европа минтақавий тараққиёт фонди, Латвия инвестициялар ва тараққиёт агентлиги томонидан молиялаштирилади.\n«CLEANTECH LATVIA» атроф-муҳитни муҳофаза қилиш, халқ ва қишлоқ хўжалигида илғор "яшил" технологияларни жорий қилиш бўйича Ўзбекистон ва Европа Иттифоқи ташкилотлари ўртасидаги ҳамкорликни ривожлантиришни режалаштирмоқда.\nТашкилот фаолиятининг яна бир йўналиши атроф-муҳитни муҳофаза қилиш соҳасида академик ва профессионал алмашув бўйича ҳамкорликдаги тадбирлар ва экспертизалар ўтказиш, экологик лойиҳаларнинг техник-иқтисодий асосларини тайёрлаш.\nМазкур соҳадаги инфратузилма объектларини модернизациялаштириш ва қайта таъмирлаш лойиҳаларини амалга оширишда ҳамкорлик қилишга ҳам алоҳида эътибор қаратилади.\nБугунги кунда «CLEANTECH LATVIA» сув ресурсларини бошқариш, энергиядан фойдаланиш самарадорлигини ошириш, қайта тикланувчи ва муқобил энергетикани татбиқ этиш каби долзарб йўналишларда Қишлоқ ва сув хўжалик вазирлиги ҳамда Давлат табиат қўмитаси билан биргаликда қўшма лойиҳаларни ишлаб чиқишга киришди.\nЛатвия «CLEANTECH LATVIA» атроф-муҳитни муҳофаза қилиш


Туркманистон прокуратураси мактабларда янги йил байрамлари учун пул тўплашларни суриштирмоқда\nЯнги йил тадбирлари учун пул тўплаган болалар боғчалари ва мактабларнинг раҳбарлари Ашхобод прокуратурасига суҳбат учун чақирилмоқда, дея хабар берди «Хроника Туркменистана» нашри.\nБу маълумот пойтахтдаги болалар боғчаларида Янги йил байрамига тайёргарлик кўриш мақсадида ота-оналардан 80 манат (тахминан 23 доллар) талаб қилинаётгани тўғрисида тарқатилган хабарлардан сўнг пайдо бўлди.\n«Ота-оналарнинг шикоятларидан сўнг Ашхобод прокуратурасига шаҳардаги болалар боғчаларининг мудирлари ва алоҳида олинган мактабларнинг директорлари чақирилмоқда. Шикоятлар мактаб ва мактабгача таълим муассасалари раҳбарларининг ота-оналардан янги йил тадбирлари учун пул тўплашга уриниши билан боғлиқ», - дея хабар беради «Хроника Туркменистана» ўзининг Туркманистондаги манбаларига таяниб.\nЖумладан, нашрнинг хабар қилишича, байрамга Қорбобо ва Қорқизни таклиф қилиш учун ота-оналардан 50 манатдан, кам таъминланган оилалардан эса – «атиги 30 манатдан бўлса ҳам» йиғишмоқда.\nПрокуратурада директорларга жавобгарлик ҳақида айтишди, жиноий ёки маъмурий чора кўрилишидан огоҳлантирдилар. Нашрнинг таъкидланишича, суҳбатга «Хитровка» атрофида жойлашган айрим мактаб ва болалар боғчаларининг раҳбарлари чақирилди.\nАшхободдаги «Озодлик» мухбирининг 11 декабрь куни маълум қилишича, пойтахтдаги камидаиккита болалар боғчаси ота-оналардан болаларга бериладиган совғалар учун 70 манатдан, шунингдек Қорбобо ва Қорқизни таклиф қилиш учун эса 10 манатдан пул беришларини талаб қилган.\nЎшанда айрим ота-оналар маблағ йўқлиги туфайли талаб қилинган пулни беришдан воз кечган, улар бўлиб ўтадиган тадбирда совғаларни ўзлари беришларини, ёки ўша куни болаларини тадбирга олиб келмасликларини айтишган. Бироқ кўрсатилган болалар боғчаларининг раҳбарлари ота-оналарнинг бу таклифини инкор қилишган ва топшириқ юқоридан келганини айтишган.


“Яшил макон” лойиҳасида партия фахрийлари фаол иштирок этмоқда | Ўзбекистон Халқ демократик партияси\n2021-12-09 12:43:34 273\nЖорий йилнинг 2 ноябрь куни давлатимиз раҳбари томонидан ўтказилган видеоселектор йиғилишида “Яшил макон” умуммиллий лойиҳасини амалга ошириш, мазкур лойиҳа доирасида йилига 200 млн. туп дарахт ва бута кўчатларини экиш вазифа қилиб белгилаб берилган эди. Бунинг натижасида шаҳарларимиздаги яшил майдонлар ҳудуди ҳозирги 8 фоиздан 30 фоизга оширилади.\nЮртимизда бу борада давом этаётган “Долзарб 40 кунлик” акцияси давомида дарахтларни танлашда ҳудуднинг иқлим шароити ҳисобга олинишига, боғлар ҳосил қилиш ва соя-салқин қилишига алоҳида эътибор қаратилмоқда. Энг муҳими, кўчатлар экилгач, ўз ҳолига ташлаб қўйилмайди ва улар агротехник талаблар асосида парвариш қилинади, минерал ва органик ўғитлар билан озиқлантирилиб, зараркунандалардан ҳимоя қилинади.\n“Яшил макон” умуммиллий лойиҳаси доирасида мевали ва манзарали дарахтлар экиш акцияси Боёвут туманида ҳам қизғин давом этмоқда. Жумладан, 49-сонли умумтаълим мактаби ботаника боғи ҳудуди янги экилган кўчатлар ҳисобидан кенгайтирилмоқда. Боғда кўчат экиш тадбирида халқ депутатлари туман Кенгаши депутати ва партия гуруҳи раиси Жумабой Раҳмонқулов, фахрий педагог Абдуҳаким Эгамбердиев ва бошқа фахрийлар иштирок этиб, кўчат экишда ёшларга ибрат бўлдилар.\nЎзбекистон ХДП Боёвут туман кенгаши


Тушда куйлак ⋆ Tush tabirlari mukammal sayt\nАвтор TUSHDA На чтение 2 мин Просмотров 304 Опубликовано 20.12.2017\nТушда кўйлак — Ҳазрати Дониёл айтадиларки, тушдаги оқ кўйлак дин бўлади. Баъзи таъбирчиларнинг айтишича, кўйлак — аёл бўлади, яна касбу маишатдаги аҳволни билдиради.\nАгар янги ва кенг кўйлак кийганини кўрса, ишларининг яхши бўлишини ва аҳволининг яхшиланишини билдиради.\nАгар кўйлагининг бир парчаси йиртилиб кетганини кўрса, таъбири ёмонлик ва яхшиликда ўртача бўлишига далилдир.\nАгар кўйлагининг эски ва кир бўлганлигини кўрса, хорлик ва бечоралик ва ранжу ғам етишига далил, кўйлак қанчалик эски ва йиртиқ бўлса, бало ва мусибат пгунчали кўп бўлиб, туш соҳибининг ҳалок бўлишини билдиради.\nАгар подшоҳ унга ўз кўйлагини берганини кўрса, подшоҳликни ундан олинишига далилдир.\nКирмоний айтадики, ҳар ким тушида янги кўйлак кийганини кўрса, зоҳиран яхши, ботинан ёмон бўлишини билдиради. Агар кўйлаги ва иштони, умуман барчаси, кир ва эски эканини кўрса, бой бўлса, камбағал бўлиши, ғаму андуҳга гирифтор бўлишини билдиради.\nЖобир Мағрибий айтадики, ҳар ким тушда янги ва кенг кўйлак кийганини кўрса, маишати кенг бўлишини, кўйлаги тор бўлса, маишати тор бўлишини билдиради. Агар кўйлаги йиртилганини кўрса, сири фош бўлишига далил.\nАгар ёқасиз ва енгсиз кўйлак кийганини кўрса, ажали яқин қолганини билдиради. Агар узун кўйлак кийганини кўрса, ишлари ёмон бўлиши, лекин муродига етишишини билдиради.\nАгар ёқасиз орқа томондан йиртилганини кўрса, унга ёлғон туҳмат қилишларига далилдир. Агар бировга кўйлак берганини кўрса, ғамдан қутулиши ва бирор ердан хушхабар етишига далилдир.\nАгар қўлида қонга бўялган кўйлак борлигини кўрса, узоқ йиллар ғам ва қайғуда қолишини билдиради. Агар йиртилган кўйлак кийганини кўрса, ишлари пароканда ва сирлари ошкор бўлишини билдиради.\nЖаъфар Содиқ айтадики, тушдаги кўйлак янги ва кенг бўлса, олти нарсага далил бўлади: одамлар билан мулоқот қилишга; яширин ҳолатга; ёқимли ҳаёт кечиришга; раҳбарликка; шоду хуррамликка ва хушхабарга.